Hudba, krásne výrobky a stretnutia. Taký bol Dúbravský jarmok
„Máte viac otázok ako jehovisti," povedal nám pán od korbáčov pri otázkach o výrobe pomôcok pre šibačov. Nenechal sa rušiť, plietol a plietol. Ponúkal podobne ako ďalší remeselníci svoje výrobky na Dúbravskom veľkonočnom jarmoku. Už druhý rok v predveľkonočnom období zaplnil Dom kultúry Dúbravka. Veľká noc sa tak začala...                             
Už druhý rok zaplnil Dom kultúry Dúbravka veľkonočný jarmok remeselných výrobkov. Ľudí prilákal 19. a 20. marca.
 „Jarmok, kde nájdete remeselné ručné výrobky, žiadne šmejdy,“ predstavoval na úvod podujatie Manik, organizátor Dúbravského jarmoku z Projektu Život. Mnohým Dúbravčanom ho však ani predstavovať nemusel, už na prvom ročníku vlani tu totiž objavili kopec originálnych výrobkov.
Tento rok to nebolo inak - kraslice, korbáče, náušnice, šperky i doplnky do bytu a dekorácie od výmyslu sveta, k tomu ručne šité oblečenie, hračky, hudobné nástroje či rôzne zdravé dobroty. Iný bol tento rok program, ktorý sprevádzal jarmok, či detský kútik s tvorivými dielňami, kde sa mohli zabaviť najmenší návštevníci.
Nechýbali ani seniori z Denného centra 4, ktorí priniesli ukážky z ich tvorby a ručných prác, niektoré vyrábali i priamo vo foyer Domu kultúry v Dúbravke.
Dobroty sa predávali aj pred kultúrnym domom, priestor tak ožil a stal sa miestom stretnutí. Starosta Martin Zaťovič prezradil, že chce s oživovaním priestoru pred Domom kultúry Dúbravka a podujatiami pre Dúbravčanov vonku pokračovať, necháme sa teda prekvapiť, čo nás čaká... Spolu s manželkou Zdenkou zaželali teraz všetkým Dúbravčanom pokojné sviatky a príchod jari.                                       (lum)
Cyklisti a peší prejdú ponad železnicu
Rodí sa prepojenie Bory – Dúbravka – Lamač pre peších a cyklistov
Dúbravka by už nemala byť odrezaná na cyklistickej mape. Rodí sa prepojenie Bory – Dúbravka – Lamač pre peších a cyklistov.
Prejsť bezpečne bicyklom či pešo do Lamača a vydať sa na výpravu do Malých Karpát, urobiť si prechádzku s kočíkom do Borov, dostať sa z Dúbravky do práce napríklad do automobilky v Devínskej na dvoch kolesách alebo sa len tak poprechádzať po novom cyklomoste. Sny, predstavy... 
O niekoľko rokov snáď realita - cyklistické spojenie s Lamačom a na Bory.
Pri obhliadke miest, kadiaľ má viesť budúca cyklotrasa, sme úplne zabudli na civilizovanú krajinu za chrbtom. Pred nami sa otvorila nehostinná zanedbaná pustatina, spolu s ňou myšlienky, úvahy. Nad hlavou hučia stožiare vysokého napätia, pod nohami bahno, odpadky a zvyšky, niečoho, čo radšej ani nechcete identifikovať.
Akoby ste ani neboli v hlavnom meste. Zanedbané búdy, príbytky bezdomovcov, zbery odpadu, neporiadok, skládky, kamenie, špina. 
Práve tieto miesta by mali zmeniť cykloplány, do ktorých sa Dúbravka pustila. Dva navzájom prepojené cykloúseky s trasou: Bory – tunel pod železnicou - Agátová – Na vrátkach – podjazd popod diaľnicu - nová cyklolávka ponad železnicu – Lamač, ulica Podháj. 
(dokončenie zo str. 1)
„Myšlienka bola na svete už niekoľko rokov, predchádzajúce vedenie však v tomto smere nevyvíjalo žiadnu aktivitu,“ hovorí miestny poslanec a dobrovoľník Tomáš Husár, ktorý stál pri zrode plánov prepojiť cyklolávkou Dúbravku s Lamačom.  
„Projekt mi spomínal aj cyklokoordinátor BSK Ladislav Findl. Po posledných komunálnych voľbách sme ho preto spolu s vicestarostom Dúbravky Ľubošom Krajčírom navštívili,  rozobrali konkrétne kroky a postupne sme začali spoločne s Lamačom projekt pripravovať.“

Plán: Kedysi cesta, dnes 
spojenie pre peších a cyklistov
Ako bude vyzerať nový cyklomost, na ktorý sa Dúbravčan dostane pešo, aké sú plány, ambície i komplikácie sme sa opýtali autora cyklolávky, známeho architekta Cyklomostu slobody ponad Moravu v Devínskej Novej Vsi Milana Beláčka. Už niekoľko mesiacov pomáha skrášliť Dúbravku na Oddelení územného rozvoja a životného prostredia.
Cyklolávka, prepojenie Lamača a Dúbravky, by mala stáť na miestach, kde sa pred rokmi plánovalo cestné spojenie týchto mestských častí, nakoniec však k nemu neprišlo. Pod diaľnicou sa však počítalo s možnosťou tejto cesty. 
„Táto komunikácia mala potom pokračovať ponad železnicu,“ pri-
bližuje Beláček.
Teraz by tadiaľto mala viesť cyklotrasa, musí však rešpektovať v budúcnosti možné cestné spojenie do Lamača.  „Využijeme tento priestor popod diaľnicu.“
Dnes je to vhodné miesto pre „schovanie sa” pred zrakom verejnosti, nahromadil sa tu odpad, fľaše.
Nový cyklomost by mal mať podľa architekta šírku štyri metre, dva pruhy budú pre cyklistov a dva pre chodcov. 
Lávka by mala uniesť aj jedno vozidlo v prípade potreby – sanitku alebo hasičov.
Cyklolávka bude mať podobné parametre ako Cyklomost slobody, pôjde ponad železnicu, budeme musieť rešpektovať predpisy, pri montáži bude nutná aj výluka medzinárodnej železničnej dopravy,“ dodal Beláček.
Cyklisti a chodci by mali po lávke prejsť ponad železnicu do lamačskej ulice Podháj.
Súťaže, pozemky, postupy
Cyklolávka nie je len projektom Dúbravky, ale aj susedných mestských častí, župy a mesta. 
Rozvoj cyklodpravy a napojenia na sieť cyklotrás Dolného Rakúska a cyklochodníkov v malokarpatskej oblasti už miestni poslanci podporili aj podpísaním memoranda.
„Projekt cyklolávky je v rozpočte Bratislavského samosprávneho kraja, v rámci cyklodopravy kraja je to jedna z priorít,“ priblížil vicestarosta Dúbravky Ľuboš Krajčír, ktorý sa venuje cyklodoprave v mestskej časti. „Cyklocesta v Lamači je pripravená na ďalšie napojenie na cyklochodníky smerom na Malé Karpaty.“
Na spoločných stretnutiach mestských častí sa dohodlo, že Lamač vypíše súťaž na cyklomost a Dúbravka na cyklotrasu. Tá má byť štyri metre široká a riadne vyasfaltovaná, aby bola zároveň aj akousi promenádou pre peších.
„Budeme robiť obstarávanie na cyklotrasu,“ hovorí Krajčír. „Cyklotrasa bude mať zmysel, keď sa napojí na ďalšie trasy a chodníky. Musí sa to urobiť v celej dĺžke od Borov cez Dúbravku do Lamača.“
Zo strany Lamača sa cyklista napojí na cyklodníky do Karpát a z druhej strany cyklocesty od Borov zas smer Devínska Nová Ves, odtiaľ na Záhorie či do Rakúska. Plánom je zapojiť aj automobilku Volkswagen, aby si od Metra predĺžili trasu až k nim, zamestnanci by tak mohli chodiť do práce z Dúbravky napríklad aj na bicykli.
„Vybudovanie takéhoto prepojenia má vďaka Cyklomostu slobody zmysel aj pre zahraničných návštevníkov, ktorých dokážeme ľahšie pritiahnuť aj do Karpát,“ dodal Husár.
Cykloplány a práce môžu zdržať nevysporiadané pozemky, smerom na Bory sa už vykupujú, smerom na plánovanú cyklolávku a Lamač je sedem rôznych vlastníkov.
Dúbravka dnes nemá žiadnu oficiálnu cyklocestu, roky sa v tomto smere v mestskej časti nič nerobilo. Pre peších a cyklistov medzi Dúbravkou – Lamačom - Devínskou Novou Vsou v podstate neexistuje prepojenie a pritom sme susedia. Snáď sa dočkáme a spoločne šliapneme do pedálov...
Lucia Marcinátová

S cyklotrasou z Harmincovej mesto tento rok nepočíta
Hlavné mesto tvrdí, že cyklotrasu z Harmincovej komplikujú majetkové vzťahy.

Cyklotrasy, cyklochodníky, plány či sľuby. Cyklodopravu v meste zastrešuje magistrát. V súvislosti s cyklistami a Dúbravkou mesto vyčlenilo peniaze len na projektovú dokumentáciu cyklochodníka Dúbravka – Lamač. 
Dúbravský a mestský poslanec Juraj Káčer hodnotí mestskú cyklistickú dopravu v súvislosti s tohtoročným rozpočtom mesta ako značne poddimenzovanú. 

Plány na tento rok
Hovorkyňa hlavného mesta Ivana Skokanová upresňuje, že tento rok má mesto naplánovaných viacero cykloprojektov v Bratislave.  „Ide o rozšírenie existujúceho cyklistického chodníka Južnej radiály pri Chorvátskom ramene. Chodník bude rozšírený z pôvodných dvoch metrov šírky na tri metre šírky.”
Nový cyklistický chodník by sa mal podľa Skokanovej vybudovať aj v lokalite Jelačičova - Metodova. Bratislavský magistrát zároveň pripravuje a zabezpečuje dokumentáciu pre cyklotrasu na Starohájskej, pre trasu Trnavské mýto - Rožňavská - Zlaté Piesky, pre trasu Pekná cesta - Alstrova a Patrónka - lesopark.
Do rozpočtu mesta sa nedostalo nábrežie, pričom ide podľa Cyklokoalície, občianskeho združenia, ktoré podporuje mestskú cyklistiku, o jeden  z najfrekventovanejších a najpotrebnejších úsekov v Bratislave.  Už rozpracované projekty navrhujú cyklotrasu od Mostu SNP po Šafárikovo námestie. 
Na realizáciu stále čaká aj projekt,  ktorý plánoval a sľuboval ešte bývalý primátor Milan Ftáčnik. Ide o mestskú požičovňu bicyklov. To, čo teda  bežne funguje napríklad u našich susedov v Rakúsku, ostáva v Bratislave stále len sľubom. 
Projekt pritom schválili mestskí poslanci ešte v roku 2013, vybrali aj lokality, kde by sa mali umiestniť stojany na bicykle.  Mesto vraví, že požičovne bicyklov do mesta patria, na ich realizáciu ale chýbajú peniaze. Termín ich zavedenia v hlavnom meste je tak stále otázny.

Harmincova čaká
Čo sa týka Dúbravky, tak cyklotrasa od Harmincovej smerom k Agátovej ulici sa tento rok robiť nebude. Skokanová hovorí, že dôvodom sú nevysporiadané vlastnícke vzťahy. „Napriek tomu s týmto projektom počítame do budúcnosti,“ dodáva.
Miestny poslanec a dobrovoľník Tomáš Husár hovorí, že Cyklokoalícia predstavila aj iné cyklistické riešenie cez Dúbravku. 
Trasa by mala podľa poslanca viesť popri hlavnej ceste, okolo bývalej obradnej siene, Domu služieb, bývalej Brestovky, okolo Domu kultúry Dúbravka po novovzniknutej pešej zóne až ku konečnej električiek. „Osobne som za toto riešenie, nakoľko je výrazne lacnejšie a tým pádom aj realizovateľnejšie.“
(lum)

Do Sociálnej poisťovne to už nebude ďaleko
Nemusieť cestovať MHD až do centra mesta a zrýchliť vybavovanie. To by mala priniesť nová pobočka Sociálnej poisťovne, ktorá začne od 1. apríla fungovať v Karlovej Vsi. Sídliť bude v nevyužívanej budove na Perneckej ulici, zo zadnej strany miestneho úradu.
Uľahčí život nielen obyvateľom Karlovej Vsi, ale aj Dúbravky, Devína, Devínskej Novej Vsi, Lamača či Záhorskej Bystrice. Obyvatelia tu vybavia dôchodky i dávky. Na marcovom zastupiteľstve v Karlovej Vsi o tom rozhodli miestni poslanci.
 Dúbravka požičiava invalidné vozíky a chodítka
Tri invalidné vozíky a sedem chodítok pre seniorov alebo telesne postihnutých poskytne Mestská časť Bratislava – Dúbravka. Požičať si ich môžu obyvatelia bezplatne na miestnom úrade na Žatevnej 2, pričom štyri z chodítok sú uspôsobené aj do exteriéru.
Išlo o iniciatívu mestskej poslankyne za Dúbravku Zdenky Zaťovičovej, ktorá s Domovom sociálnych služieb Rosa dohodla darovanie týchto pomôcok pre Dúbravku. Pomôcky mestská časť sfunkčnila a opravila.
Záujemcovia sa môžu prihlásiť u opatrovateľskej služby Oddelenia sociálnych vecí a zdravotníctva na telefónnych číslach: 02/69202585, 02/69202545, alebo na mobilnom čísle 0905 733 730. 
		
V Dúbravke viala tibetská vlajka
Upozorniť na porušovanie ľudských práv vyvesením tibetskej vlajky v deň 57. výročia tibetského národného povstania proti okupácii Čínou – 10. marca 2016.  S takým cieľom prebieha medzinárodná kampaň Vlajka pre Tibet. 

Od zmeny vedenia sa už druhý rok zapojila aj Mestská časť- Bratislava Dúbravka. Tibetskú vlajku vztýčila 10. marca na budove miestneho úradu na Žatevnej 2. Starosta Dúbravky Martin Zaťovič hovorí, že do kampane sa mestská časť pridala, aby symbolicky vyjadrila solidaritu s Tibetom. 
Celosvetová akcia prebieha od polovice deväťdesiatych rokov,  vznikla v západnej Európe s úmyslom upriamiť pozornosť verejnosti na dlhodobé porušovanie ľudských práv v Tibete. Slovensko sa pripája od roku 2010.
Minulý rok sa na Slovensku zapojilo viac ako dvesto jednotlivcov a 10 samospráv, v Českej republike to bolo 697 samospráv vrátane Prahy a jej  mestských častí a v Nemecku sa do kampane zapojilo viac ako 1200. 
Vyvesenie tibetskej vlajky je silné gesto solidarity v  období, keď protest Tibeťanov proti  porušovaniu ich základných ľudských práv vrcholí najzúfalejším spôsobom –  samoupaľovaním. Podľa dostupných údajov od februára 2009 do konca septembra 2015  došlo k samoupáleniu až v 143 prípadoch.
Nad Dúbravkou ťažia drevo
Otázky, sťažnosti, počudovanie. Prechádzkou lesom si isto viacerí Dúbravčania všimli vyrúbané stromy, ťažbu. Začali sa kopiť otázky, kritika, protesty. Overovali sme, čo sa to v lese vlastne deje.
Pracovníci oddelenia územného rozvoja a životného prostredia miestneho úradu spolu s vedením mestskej časti boli na obhliadke v teréne a žiadali od vlastníka, čiže od Lesov SR, vysvetlenie.
Lesy SR začali nad Dúbravkou ťažiť, stromy tak miznú plánovane. Mestská časť nemá kompetencie zasiahnuť, len overovať, či všetko prebieha tak, ako má.
Lesy SR plánujú v Dúbravke podľa vyjadrení ich vedenia „výchovnú úmyselnú“ a v jednom prípade „obnovnú úmyselnú“ ťažbu. Stromy miznú v lokalitách – Technické sklo, Vojenská cesta a Pri dube. Pracovať sa má takmer počas celého roka.
Všetky ťažby schválil Okresný úrad v Bratislave, práce vykonávajú externí dodávatelia, ktorých vybrali vo výberovom konaní.
Po ťažbe Lesy SR sľubujú vyčistenie chodníkov, plôch a prípravu na prípadné zalesnenie. 
(lum)
Príďte skrášľovať na Deň Zeme	
Počas celého apríla budeme robiť našu Dúbravku krajšou, čistejšou. Brigády organizuje Mestská časť Bratislava – Dúbravka, Rada seniorov Dúbravka, dúbravské základné a materské školy a dúbravskí dobrovoľníci.
Upratovanie vyvrcholí hromadným čistením Dúbravky v piatok  22. apríla.
Zapojte sa, pridajte sa a upracte si svoje okolie aj vy. 
Záujemcovia sa môžu hlásiť na Oddelení územného rozvoja a životného prostredia, vrecia na odpad sa budú dať vyzdvihnúť na vrátnici miestneho úradu na Žatevnej 2. Po uprataní kontaktujte, prosím, Oddelenie územného rozvoja a životného prostredia kde sú vrecia s odpadom, aby sme ich odviezli.
Urobte fotografie svojho okolia pred a po brigáde, pošlite ich na tlacove@dubravka.sk a tých najši-
kovnejších, najzelenších a najusilovnejších oceníme. 
Ďakujeme	
Zasadnutie  miestneho zastupiteľstva
26. apríla o 15.00
KC Fontána Ožvoldíkova 
Zasadnutie dúbravských poslancov sa bude dať sledovať aj online prostredníctvom
 Dúbravskej televízie	
Poslanecké dni  apríl
Žatevná 2, prízemie, 
kanc. č. 2, od 17.00 – 18.00
4. apríl -  Juraj Štekláč, Marián Takács
11. apríl – Pavel Vladovič, Mário Borza
18. apríl – Marcel Burkert, Alexej Dobroľubov
25. apríl - Matej Filípek, Libor  Gula
Dúbravčania sa spojili pre ihrisko. Ďakujeme
Mestská časť Bratislava Dúbravka bola ako jediná z mestských častí úspešná. Obyvatelia si „vyklikali“ ihrisko Žihadielko.

Každé ráno po budíčku a umytí zubov, hlasovanie. Za ihrisko, za Žihadielko. Po týždňoch hlasovania zvyk ostal, a spolu s ním aj nádej, že vyhráme.  Podarilo sa, Dúbravka sa dokázala spojiť a spoločne vyhrať ihrisko pre deti. O niekoľko mesiacov pribudne v našej mestskej časti nové ihrisko od firmy Lidl. Vyrásť by malo na voľnej ploche neďaleko Domu služieb.
Mestská časť Bratislava Dúbravka sa totiž zapojila do boja o desať ihrísk, ktoré spoločnosť na Slovensku postaví.  Podmienkou bol len vhodný voľný pozemok a samozrejme sila a chuť vyhrať. Hlasovalo sa od 21. januára do 29. februára, čiže bol to dlhý boj. O desať ihrísk bojovalo až 96 miest, podľa počtu obyvateľov rozdelených do piatich kategórií. Dúbravka to tak nemala ľahké a ocitla sa v jednej kategórii nad 29-tisíc obyvateľov spolu s veľkými mestami – Prešov či Banská Bystrica. Dokopy sa nazbieralo až 2 619 762 hlasov. Víťaznými mestami sú Banská Bystrica, Bratislava – Dúbravka, Šaľa, Pezinok, Sereď, Dolný Kubín, Stropkov, Myjava, Šahy a Vrbové. Ihriská na vlastné náklady postaví Lidl a následne ich daruje mestám. 
„Dokázali sa spojiť miestny úrad a obyvateľská komunita a spoločne sme uspeli ako jediná bratislavská mestská časť,“ poďakoval starosta Martin Zaťovič za každý hlas.

Aké bude ihrisko?
Ihrisko Žihadielko je určené pre deti od 2 do 12 rokov. Jeho rozmer je 16 x 20 metrov  a bude sa na ňom nachádzať osem herných prvkov. Ihrisko je rozdelené do dvoch zón podľa veku detí – 2 až 6 rokov a 6 až 12 rokov. Tomu sú prispôsobené aj dopadové plochy: pre menšie deti to je  liata guma, pre väčšie štrk.
Deti sa budú môcť zahrať na dvoch hradoch, pieskovisku, kolotoči, hojdačkách či prevažovadlách. Všetky herné prvky sa nesú vo veselých a hravých motívoch s podobizňami Včielky Maje a jej kamarátov. Na ihrisku sa budú nachádzať aj lavičky a stojan na bicykle. Hodnota  všetkých ihrísk je 870-tisíc eur.

Výsledky hlasovania:
Mestá nad 29.000 obyvateľov: Banská Bystrica (81 232 hlasov), Bratislava – Dúbravka (77 499 hlasov)
Počet obyvateľov 21.000 – 28.999: Šaľa (134 326), Pezinok (126 284)
Počet obyvateľov 15.000 -20.999: Sereď (200 166), Dolný Kubín (198 419) 
Počet obyvateľov 10.000 – 14.999: Stropkov (132 285), Myjava (121 738)
Počet obyvateľov do 9.999: Šahy (120 784), Vrbové (118 572)
Lucia Marcinátová
Slovíčko otvorilo viaceré, nielen dúbravské problémy
Doprava, doprava, doprava, no aj nočný hluk z krčiem či chýbajúci chodník. Na prvej neformálnej debate so starostom pod názvom Na slovíčko bolo podnetov dosť. Atmosféra v reštaurácii Zlatá Lipa na Švantnerovej však bola príjemná. Obyvateľom ďakujeme za peknú účasť i pripomienky a reštaurácii za milé pohostenie.
To nie je v správe mestskej časti, ale magistrátu. Patrí to do kompetencie hlavného mesta, to je súkromný majetok, tam sú nevysporiadané pozemky, projekt brzdí súdny spor...
Navonok výhovorky, pri snahe o riešenie podnetov však realita. S takou sa stretávame aj pri spracúvaní problémov, s ktorými chodia Dúbravčania na stretnutia so starostom pod názvom Na slovíčko. Niektoré sa vyriešiť dajú, niektoré sa dokonca už aj podarili, mnohé ale narážajú, stoja.

Orezy aj tie sa môžu riešiť roky
Často „stoja“ napríklad požadované orezy, výruby.  Ešte na jesennom stretnutí so starostom prišla aj zástupkyňa vlastníkov Ožvoldíkovej 1-11. Obyvatelia už doslova roky čakajú na orez a výrub. 
Podnet sme posunuli na naše oddelenie územného rozvoja a životného prostredia, no nič sa nedialo. Opýtali sme sa Zuzany Knetigovej z referátu životného prostredia, prečo. 
Odpoveď nás prekvapila, no taká je platná legislatíva. Pozemok pri Ožvoldíkovej 7-9  je vo vlastníctve a aj v užívaní hlavného mesta, vyrúby a orezy sú tak zo strany mestskej časti problematické. Obyvatelia majú podľa Knetigovej dve možnosti. Žiadosť o výrub môže podať buď vlastník pozemku, čiže hlavného mesto, alebo môže žiadať aj obyvateľ, vtedy však znáša všetky náklady spojené s výrubom aj náhradnou výsadbou on. Pri žiadosti musí navyše predložiť súhlas vlastníka pozemku. Magistrát vo svojej odpovedi ešte v roku 2011 výrub odsúhlasil.
O orezy žiadali starostu aj obyvatelia Bagarovej 14, tam nie je problém s pozemkami. „Máme pripravený zoznam požiadaviek a od apríla  budeme postupne zabezpečovať rezy stromov,“ hovorí Knetigová. „Aj túto lokalitu sme do zoznamu zaradili.“

Riešenie?
Na marcovom stretnutí so starostom, podobne ako pri orezoch, narazila aj žiadosť obyvateľa vrátiť otáčanie áut pri Todose, ktoré sa zrušilo v rámci modernizácie električkovej trate. Starosta Martin Zaťovič a aj mestská poslankyňa Zdenka Zaťovičová však vysvetlili, že ide o projekt, ktorý financovali eurofondy, mestská časť do toho nemôže istý čas vôbec zasiahnuť, inak by mestu hrozilo preplatenie celej modernizácie. 
„Navyše minulé vedenie mestskej časti mohlo, no nedalo k projektu modernizácie žiadne pripomienky,“ vysvetlil vicestarosta Ľuboš Krajčír, prečo sa napríklad na toto v projekte neprihliadlo alebo sa neriešil podchod pri OC Saratov či semafory. 
Dobrou správou však je aspoň šanca na nové prenastavenie semaforov na Saratovskej. Po modernizácii trate sa na ne sťažujú mnohí šoféri a aj chodci. Požiadavka na magistrát o prehodnotenie z Dúbravky už odišla.

Motivácia
Po dlhom riešení a vyzývaní na nápravu potešia kladné reakcie obyvateľov. Aj také chodia v rámci starostovho „Na slovíčko“. Dodávajú energiu a elán, že stretnutia majú zmysel a spoločne sa dajú nájsť zlepšenia v našej Dúbravke.
Po vyzývaní mestskej časti a najmä po trpezlivom a opakovanom apelovaní obyvateľa z Nejedlého 18, sa podarilo vyčistiť zarastený, neupravený pozemok pri ich dome. „V areáli firmy Športstav, ktorá susedí s naším pozemkom sa udiali pozitívne zmeny. Z priestoru postupne vypratali odpad, areál upratali a vyčistili. Divo rastúce kríky vyrúbali, plot vylepšili tkaninou,“ hovorí obyvateľ z Nejedlého. „Za tieto zmeny vďačíme starostovi Dúbravky a zastupiteľstvu našej mestskej časti, ktorí sa problému začali venovať na základe podnetov, ktoré sme osobne podali počas neformálnych stretnutí, organizovaných starostom koncom roka 2015.

Hluk im nedovolí spávať
Na marcovú debatu prišli aj zástupcovia majiteľov garáží na Cabanovej ulici, ktorí síce vlastnia garáž už roky, no nepatrí im pozemok pod ňou. 
Napriek snahe o jeho odkúpenie od vlastníka, hlavného mesta, ešte v roku 2001, sa to nepodarilo. Namiesto toho, však prišiel vlastníkom oznam o nedoplatku za nájom pozemku za dva roky spätne. 
Pomocnú ruku prisľúbili obyvateľom podať starosta Martin Zaťovič a aj mestskí poslanci za Dúbravku, keďže problém treba riešiť na magistráte.
Ďalšia skupinka obyvateľov prišla s kolektívnym problémom – rušením nočného pokoja z jednej z dúbravských krčiem.  Pre bezpečnosť obyvateľov a riešenie problému nebudeme uvádzať, o ktorý podnik ide, problematiku si vzal na starosť vicestarosta Ľuboš Krajčír, ktorý sa venuje spolupráci s mestskou políciou a bezpečnosti v mestskej časti. 
Ku krčmám mali počas debaty výhrady aj iní obyvatelia. Napríklad z okolia Nejedlého upozorňovali na stánky pri podchode OC Saratov, pri ktorých sa pravidelne zdržujú bezdomovci a rôzni popíjajúci, močia vedľa stánku pri podchode, v okolí je špina. Naše oddelenie miestneho úradu sem zájde na kontrolu. 
Obyvatelia z Nejedlého prišli aj so žiadosťou o chodník, teda možnosť prejsť bezpečne a napríklad aj s kočíkom od nového priechodu neďaleko OC Saratov popri budove polície a parkovisku. Pri riešení však narážame na problematiku rôznych majiteľov pozemkov, situáciu však preveríme a zmapujeme
.
MHD a naša 83-ka
Veľká debata bola aj o doprave. Sťažnosti na MHD, respektíve trasovanie a grafikony autobusov 83 a 84 boli opäť témou. Obyvateľom stále chýba zrušený autobus 34, mesto ho síce nahradilo spojom 84, no autobus má skoro totožnú trasu ako 83ka. Dopravný podnik pri zmene argumentoval, že bolo nutné posilniť preťažený spoj 83 a dopravu do Ovsišťa.
Aktuálne spisujeme všetky pripomienky k hromadnej doprave od Dúbravčanov, vyhodnotíme ich a pokúsime sa ich predostrieť prostredníctvom vedenia mestskej časti a mestských poslancov za Dúbravku  na magistráte, keďže mesto si „výkony“ MHD objednáva u dopravného podniku. 
Starosta Martin Zaťovič chce na základe marcového stretnutia s obyvateľmi rokovať s majiteľom OC Saratov o úprave pozemkov pri obchodnom dome- starším obyvateľom robia problémy jamy na chodníkoch, tma v okolí a neupravený terén. S verejným osvetlením sú problémy aj v okolí Červenákovej pri Dune, kde staré lampy Siemens zrezal a nenahradil novými svetlami. 
„Požadovali sme už nápravu,“ uistil obyvateľov Pavel Gašparovič, vedúci oddelenia územného rozvoja a životného prostredia. Obyvateľom tiež predstavil zámer úpravy plochy Drobného – Saratovská.
Ľudia tiež upozornili na psov pri detskom ihrisku, špaky na zemi, petardy odpaľované mimo Silvestra. Problémy, ktoré nevyrieši samospráva  a možno pár kilometrov za hranicami našej krajiny ani neexistujú. 
Ide predsa o tak prirodzené veci, ako venčiť psa mimo ihriska či zahadzovať smeti do koša.
Pri zmenách v Dúbravke treba teda začať aj s maličkosťami a, hlavne, od seba...	         
Lucia Marcinátová
Na slovíčko v teréne
 7. apríl od 17.00 - ihrisko Ožvoldíkova - OC Saratov - ihrisko pri ZS Saratovská
So začiatkom jari chce prísť starosta Martin Zaťovič von za ľuďmi. Najbližšie aprílové Na slovíčko tak bude v teréne, zámerne na miestach, odkiaľ chodia podnety obyvateľov. O piatej popoludní sa začne debatou a obhliadkou ihriska na Ožvoldíkovej pred Základnou školou Pri kríži, ktoré už roky chátra a nutne potrebuje obnovu.
Po stretnutí s tunajšími rodičmi a obyvateľmi z okolia sa pôjde okolo OC Saratov, keďže okolie obchodného domu bolo aj témou poslednej debaty Na slovíčko, a vedenie mestskej časti prejde až k ihrisku pri Zdravotnom stredisku Saratovská pri lekárni.
S jarou prichádzajú aj požiare. Ako im zabrániť?
Jar je už tu  a ako obvykle prináša so sebou zvýšený počet požiarov. A hoci sme o tom už vlani písali, téma je aktuálna vždy pred jarou, chceme preto aj tento rok priniesť dobré rady v súvislosti s ohňom a prácami v záhrade a najmä predísť požiarom a nešťastiam. O vonkajších požiaroch hovorí miestny poslanec a veliteľ Dobrovoľného hasičského zboru obce Matej Filípek.
Teplé počasie a slnečné lúče lákajú záhradkárov a chatárov k páleniu rôzneho biologického odpadu 
(zvyškov starej trávy, lístia, konárov) na svojich pozemkoch, prípadne  raždia v lese. Suché počasie v jarnom období zvyšuje nebezpečenstvo vzniku požiaru rovnako pri zakladaní ohňa vo voľnej prírode. 
Spolu s jarným upratovaním sa množia každý rok počty požiarov spôsobených neopatrnosťou osôb pri vypaľovaní trávy a porastov. Začínajúci požiar sa môže vplyvom silného vetra rýchlo rozšíriť a napáchať značné škody - materiálne, hospodárske a ekologické – napríklad v podobe straty časti lesa či úhynu živočíchov. V horšom prípade vážne ohrozuje životy a zdravie ľudí, stačí len malá neopatrnosť, trochu nepozornosti alebo panika. 
Väčšina týchto požiarov je spôsobená nedbanlivým konaním pri manipulácii s otvoreným ohňom. 

Vypaľovanie je zakázané
Aj keď pálenie suchej trávy a lístia nie je zákonom výslovne zakázané, mali by všetci dodržiavať základné bezpečnostné pravidlá. Pálenie väčšieho množstva trávy a konárov je nutné dopredu ohlásiť na operačné stredisko Hasičského záchranného zboru a tým predísť zbytočným výjazdom hasičov. 
Plošné vypaľovanie porastu a rôzneho odpadu je zakázané celoročne. Podľa zákona o ochrane pred požiarmi môže Hasičský a  záchranný zbor  udeliť aj  blokovú  pokutu za priestupok na úseku požiarnej ochrany každému, kto vypaľuje porast. Človek môže dostať pokutu až do výšky 331 eur. V blokovom konaní do výšky sto eur, právnickej osobe a podnikajúcej fyzickej osobe až do výšky 16 596 eur.
Spaľovanie horľavých látok na voľnom priestranstve vrátane navrhovaných opatrení sa musí vopred oznámiť operačnému stredisku Krajského riaditeľstva Hasičského záchranného zboru  v Bratislave, ktorý môže stanoviť ďalšie podmienky pre túto činnosť, prípadne ju môže zakázať.
Pravidlá
Toto jarné obdobie je často typicky  bez dlhotrvajúcich dažďových zrážok, býva mimoriadne teplé a suché. Počas týchto klimatických podmienok by sa mali dodržiavať pravidlá, ktoré eliminujú vznik požiarov na minimum. 
Ide o prísny zákaz fajčenia, zakladania alebo udržiavania otvoreného ohňa na lesných pozemkoch a do vzdialenosti 50 metrov od okraja lesného pozemku, to isté platí aj pre vonkajšie prírodné prostredie. 
Obyvatelia a turisti by nemali porušovať tiež zákaz táborenia na lesných pozemkoch a vo voľnej prírode mimo vyhradených miest. 
Spoľahlivým iniciátorom požiaru je často odhodený ohorok cigarety, preto je prísny zákaz odhadzovania horiacich alebo tlejúcich predmetov na lesných pozemkoch a vo voľnej prírode. 
Ľudia by sa mali správať opatrne všade tam, kde by mohlo ich nezodpovedné správanie zapríčiniť vznik požiaru. 
Za mimoriadne suchého počasia však postačí k zapáleniu vyschnutého porastu aj horúci výfuk osobného automobilu, ktorý vyschnutým trávnatým porastom prechádzal. Výnimkou nie sú ani požiare pozdĺž železničnej trate, kedy od prechádzajúceho vlaku odskočí iskra od brzdových čeľustí alebo trakčného vedenia, pričom spôsobí rozsiahly požiar trávnatého alebo lesného porastu. 
Preto v záujme bezpečnosti svojej aj druhých pri pálení biologického odpadu dodržujte nasledujúce pravidlá: 
1. dôsledne sa riaďte pokynmi príslušného Operačného strediska KR HaZZ, najmä veľkosť hromád konárov pri upratovaní, prípadne zvyškov po ťažbe, je nutné voliť tak, aby zhoreli počas pracovnej zmeny alebo v adekvátnom čase, keď je na mieste prítomný dozor. Pri náhlom zhoršení poveternostných podmienok - silnom vetre, pálenie ihneď prerušte a oheň uhaste vodou,
2. miesto určené pre pálenie izolujte pásom širokým najmenej 1 m, kde budú odstránené horľavé materiály až na minerálnu vrstvu pôdy (zeminu),
3. miesto spaľovania musíte zabezpečiť dostatočným množstvom hasiacich látok, môžete ho opustiť výlučne až po úplnom uhasení ohňa. Po dobu 5 dní alebo do výdatného dažďa miesto pálenia pravidelne fyzicky kontrolujte,
4. príjazdové cesty vedúce k miestam spaľovania musia byť prejazdné. 
Spaľovať raždie či biologický odpad je možné iba v bezpečnej vzdialenosti od obytných alebo hospodárskych objektov. Osoba mladšia ako 15 rokov nemôže odpad spaľovať bez prítomnosti osoby staršej ako 18 rokov, ktorá je dozorom poverená.
Nezabúdajte na pravidlo, že oheň je dobrý sluha, ale zlý pán. V prírodnom prostredí, kde sa "červený kohút“ veľmi zle ovláda, to platí dvojnásobne. Akékoľvek menšie podcenenie situácie, napríklad v podobe silného vetra či hustého dymu, môže spôsobiť rozsiahle nešťastia, značné materiálne a ekologické škody s mnohokrát nezvratnými následkami. Ako rodičia si musíme rovnako uvedomiť, že sme zo zákona zodpovední za svoje deti. Je veľmi dôležité poučiť ich o tom, ako ľahko môže dôjsť k požiaru pri neopatrnom zaobchádzaní s ohňom v lese, na lúkach, parkoch a vlastne na všetkých miestach, ktoré si deti vyberajú k svojim hrám a športovým aktivitám. 
Upozorňujeme tiež turistov, že oheň možno klásť v lese len na určených vyznačených miestach a zvýšenú pozornosť treba venovať jeho uhaseniu pri odchode. 
Na záver prajem všetkým obyvateľom Dúbravky v mene členov Dobrovoľného hasičského zboru pokojné prežitie jarného obdobia a času stráveného počas pobytu v prírode.    
Matej  Filípek , veliteľ Dobrovoľného hasičského zboru obce        

Projekt Život pozýva
Detská Zóna bez peňazí
23. apríl – Dom kultúry Dúbravka od 10.00 hod.
Na tejto tematicky zameranej Zóne bez peňazí 
si môžete povymieňať, priniesť či odniesť detské oblečenie, obuv, knihy, športové potreby, hračky a hry.
Súčasťou bude aj detský kútik s pedagogickými animátorkami, vegetariánske občerstvenie a chutná káva. 
Detskú Zónu bez peňazí podporuje:
 Projekt Život, Časopis Dieťa, Lucia Hablovičová     
Biely kocúr pozýva
Kaviareň  s detským kútikom, Žatevná 10 ● 6. apríl – 16:30 - Kúzelnícka šou - Vstúpte do čarovného sveta kúzel s kúzelníkom Talostanom. Vstupné: 3 eurá, osoba, deti do 1 roka vstup voľný ● 13. apríl – 18:30 - Braňo Jobus,  spevák, spisovateľ.  Vstupné: 2,50  eura.            
Smelý Zajko, Budkáčik aj krumpľový cukor v knižnici
Zabudnuté rozprávky znovu ožívajú. V knižnici si deti pripomenuli Jozefa Cígera Hronského a jeho tvorbu pre deti.
Skupina detí zo Základnej školy Nejedlého, medzi nimi knihovníci, osvetári z Matice slovenskej, pedagogičky z učiteľského zboru z Nejedlého, redaktorky z Mladých liet a duch Jozefa Cígera Hronského. Tých všetkých spojili počas marca Hronského knižky venované deťom, ako sú Smelý Zajko, Budkáčik a Dubkáčik, Tri múdre kozliatka, Janko Hraško a ďalšie, na ktorých už odrástli celé generácie. 
Akciu pri príležitosti  120. výročia  narodenia J. C. Hronského pripravili Miestny odbor Matice slovenskej spolu s miestnou knižnicou a Oddelením školstva, kultúry, športu a projektových činností.

Malí ilustrátori
Hovorilo sa o prekrásnych detských knižkách J. C. Hronského, o jeho zvieracích hrdinoch a jeho nádherných myšlienkach, ktoré zostanú večné. Úspech nevídaný mal aj „krumpľový“ cukor, ktorý deti ochutnali po prvý raz v živote a tak sa aj cez chuťové bunky priblížili k detstvu Hronského, ktorý na jarmoku v detstve na tejto pochúťke vyrastal. 
Deti si pripravili ilustrácie z rozprávok a najkrajšie vedúca knižnice Katarína Suroviaková, ktorá viedla besedu, vyhodnotila a pochválila najlepších kresliarov. Až osem malých umelcov si za svoj výkres na tému Budkáčik a Dubkáčik prevzalo sladkú odmenu. Bolo vidieť, že deti rozprávky čítali, pretože pri ukážkach z nich už vopred reagovali. Redaktorka z Mladých liet im priblížila rozprávku tak, že im ukázala obálky od samotného vzniku. Deti si túto knižku i ostatné mohli priamo na besede zakúpiť.

Emigrácia
Jozef Cíger Hronský sa narodil 23. februára 1896  vo Zvolene. Bol učiteľom, maliarom, publicistom, spisovateľom, predstaviteľom modernej slovenskej prózy, správcom a tajomníkom Matice slovenskej.  
Starší ľudia si určite spomínajú na detský časopis Slniečko, ktorý redigoval. Zaslúžil sa tiež o založenie tlačiarne Neografia.
Napokon pre svoje zmýšľanie odišiel v roku 1945 do emigrácie, a tak i jeho tvorba vypadla  na istý čas z učebníc. V zahraničí sa zaslúžil o založenie Zahraničnej Matice slovenskej v roku 1959. Roky žil v Argentíne,  kde aj 13. júla 1960 zomrel. 
Po páde komunizmu bol rehabilitovaný a v roku 1993 jeho telesné pozostatky boli prevezené do Martina a uložené na Národnom cintoríne.
Žiaci II. stupňa už dielo Hronského poznajú z učebníc literatúry, a preto mali možnosť si pozrieť filmovo spracovanú novelu Sokoliar Tomáš. Film pod týmto názvom si pozreli aj spoločne počas marca na plátne v Dome kultúry Dúbravka
Kveta Slyšková, kat, lum       
Mesiac knihy bol aj o hliadke či exkurzii

Nielen policajné, ale aj knižné hliadky, prekvapili Dúbravčanov počas marca. V rámci Mesiaca knihy sa totiž na knižnú hliadku zmenili knihovníčky z našej knižnice a počas prvého dňa Týždňa slovenských knižníc vyrazili do ulíc. Koho stretli s knižkou a pri-
viedli ho do knižnice, získal zadarmo ročné členstvo. Za prvý marcový deň, kedy knižné hliadky „hliadkovali“, sa podarilo získať dvadsať nových čitateľov.
Netradičnými a zároveň otvorenými pre ľudí boli aj ďalšie akcia Mesiaca knihy. Exkurzie a prezeranie priestorov našej knižnice na Sekurisovej pre malých aj veľkých. Malí čitatelia sa zoznámili okrem toho aj s personálom či tajnými zákutiami knižnice. Objavili tak nejednu zaujímavú knižku na prečítanie... 
(lum)          
Novinka v našej knižnici, alebo napínavé čítanie o Googli  
Ako funguje Google , Erick Schmidt , Jonathan Rosenberg 
Takmer každý z nás trpí na „Google syndróm“. Google je naším verným spoločníkom od samého rána a často s ním aj ideme spať. Hľadanie informácii akéhokoľvek druhu sa pre nás stáva normálnym inštinktom. Náš mozog sa na neho spolieha viac, ako je zdravé. 
Mali by sme preto všetci o tomto novodobom zázraku vedieť čo najviac, aby sme si predsa len zachovali ten zdravý rozum. 
Bývalý výkonný riaditeľ Google a autor knižky Ako funguje Google Erick Schmidt a bývalý viceprezident Jonathan Rosenberg spoluautor, na 336 stranách ponúkajú ľahko napísaný šlabikár o tejto megaúspešnej firme tohto storočia, od ktorej sú závislé 2 miliardy ľudí celého sveta. Je to produktívne čítanie, ktoré nám priblíži stále ešte tajomný kybersvet, budúcnosť a nebezpečenstvo kvadrakoptér a paradigmy, že fyzický svet nie je o nič viac reálny ako virtuálny.  
Kniha zásobuje aj radami ako uspieť v dnešnej dobe a chytiť svoju životnú pracovnú príležitosť práve včas, lebo tá nie je ako autobus, nie vždy príde ďalšia. 
Čítanie je napínavé od samého začiatku až po poslednú stranu. Obsah vás aj pobaví veselými anekdotami a historkami zvnútra firemného prostredia. Netreba opomenúť fakt, že prečítaním tohto titulu už prestanete byť len bežným užívateľom Googlu a to iste oceníte. Knižku Ako funguje Google ponúkame na oddelení náučnej literatúry.     
Katarína Suroviaková, vedúca Knižnice Dúbravka   
Blížia sa zápisy do základných škôl
Zápisy do škôl zmenili termín. Mestská časť Bratislava – Dúbravka ako zriaďovateľ štyroch základných škôl bude zapisovať deti do prvého ročníka 20. a 21. apríla 2016.

Klasický februárový termín zápisov prváčikov sa zmenil na aprílový. Dôvodom je zmena v zákone o výchove a vzdelávaní, čiže v školskom zákone. 
Všetky deti, ktoré do konca augusta tohto roku dovŕšia šesť rokov a aj tie, ktoré mali odloženú školskú dochádzku, čakajú aprílové zápisy do základných škôl na školský rok 2016/2017. Dúbravka ich plánuje na stredu 20. apríla a štvrtok 21. apríla v čase od 15:00 do 18:30.
Dieťa možno zapísať len na jednu školu, rodičia si tak musia vybrať.
V Dúbravke sú štyri základné školy, ktoré zriaďuje mestská časť a tri, ktoré patria iným zriaďovateľom – súkromná, špeciálna a britská. O prijatí rozhoduje riaditeľ a musí tak urobiť najneskôr do 31. mája 2016. Zapísať sa musí aj dieťa, ktoré bude navštevovať školu v zahraničí, a to v škole podľa trvalého bydliska.
Zápis je totiž povinný, porušenie zákonnej prihlasovacej povinnosti sa trestá ako priestupok a zákonný zástupca môže dostať pokutu.  Na zápis treba prihlásiť aj deti zdravotne postihnuté a zároveň priniesť úradný doklad o druhu postihnutia, aby sa včas prijalo ich vhodné zaškolenie.
K zápisu do školy treba priniesť rodný list dieťaťa, občiansky preukaz jeho zákonného zástupcu a podľa potreby i doklad o zdravotnom znevýhodnení dieťaťa. Rodič bude musieť na zápise uvádzať údaje o sebe a dieťati a aj adresu zamestnávateľa.
Zápisy do všetkých materských škôl budú o týždeň neskôr, presne 27. a 28. apríla 2016. 
(lum)     
Noviny – Beňoviny? Na Základnej škole Beňovského
V rámci predstavovania školských časopisov sme dnes zašli na ZŠ Beňovského. Pri tvorbe časopisu tu dobre funguje redakčná rada.
Beňoviny? Prečo ten názov? Žiačka Základnej školy Beňovského odpovedá: „Beňo - lebo som zo ZŠ Beňovského a noviny – niečo nové, zaujímavé, aktuálne, zábavné.“
Žiacky časopis má v tejto škole dlhú tradíciu. Pamätám si na obdobie spred 20-tich rokov, keď sa náplň časopisu niesla v podobnom duchu, lebo deti vždy mali záujem v niečom vyniknúť a urobiť niečo  také, čo  každý nedokáže. Takými boli dnes už vydaté dámy Zuzka, Renáta, Danka, Lucia, ktoré formovali stránky časopisu.
Vraví sa, že aký slovenčinár, takí žiaci a ich časopis. A v tejto škole vždy získavali prvenstvá v literárnych súťažiach, ako bol napríklad Hviezdoslavov Kubín a ďalšie. 
„Škoda, že sa časopisy nezachovali,“ hovorí zástupkyňa riaditeľky Lenka Harvanová, ktorá tiež v roku 2004/2005 viedla školský časopis. Po nej prevzali redigovanie pani učiteľka Dolinská a Poljaková. V tom období písala škola časopis Beňováčik.
Redakčná rada funguje
V súčasnosti má škola dve učiteľky slovenského jazyka -  Darinu Karkus a Danu Kodrlíkovú, ktorá je srdcom Beňovín. Pomáha jej redakčná rada v zložení: Paulína Michalková, Marína Machalová, Samuel Biely a ďalších až 20 spolužiakov.
Postupne si chcú rozdeliť úlohy. V poslednom čísle sa dajú čítať rozhovory, novinky, je tu priestor pre školské úspechy, vlastnú tvorbu, smiechoty, udalosti v škole a vtipy z výrokov spolužiakov.
V rozhovoroch mladí redaktori vyspovedali ako prvú riaditeľku školy Vieru Karovičovú, ktorá im priblížila vyučovanie pomocou digitálnych technológií a porozprávala o tom, čo očakáva od učiteľov i žiakov v tomto školskom roku. 
Pani riaditeľka sa tiež teší z bohatej mimoškolskej činnosti detí, ale i z výsledkov vo výchovnovzdelávacom procese a nie menej i dobrej spolupráce s rodičovským združením, ktoré im pomáha okrem iného i finančne, napríklad pri vydávaní školského časopisu.Milé sú i rozhovory s prváčikmi, ktorých pasovali v tunajšej knižnici za rytierov.
Redakčná rada si všíma aj úspechy spolužiakov v literárnych súťažiach, napríklad 2. miesto v prednese poézie štúrovských básnikov, 1. miesto v matboji a 3. miesto v okresnej súťaži florbal.
Tvorenie, tvorenie, tvorenie
Z časopisu sa dozviete, že žiaci majú partnerskú školu ZŠ Lichardova v Žiline a v rámci projektu Záložka spája školy vyrobili pre nich množstvo krásnych záložiek do kníh, z čoho sa deti z partnerskej školy veľmi tešili.
Tvorivosť a fantázia detí sa vždy odráža v ich prácach, ktoré krášlia chodby školy  nakoľko sú zapojení do projektu Tvoríme s fantáziou.
Pravidelne hodnotená vlastná tvorba detí prináša radosť nielen v reprezentácii školy, ale rozširuje ich obzor o nové poznanie, a tak niet divu, že aj v súčasnosti sa pripravujú do súťaže Bratislava-Moje mesto s ekologickou témou Ako zachrániť Bratislavu.
Je dôležité, aby sa v našich školách učitelia venovali rozširovaniu vedomostí v poznávacej oblasti i formou tvorby vlastných časopisov. Aby sa žiaci vedeli vyjadrovať obrazne, poznávať rôzne formy literárneho žánru, pretože aj to je cieľom prípravy na budúce povolanie v mediálnej oblasti.	
Kveta Slyšková         
Vek či trvalý pobyt. Rozhodujúce kritéria pri prijímaní do MŠ
Boj o materskú školu? Nejasnosti by sa mali skončiť. Dúbravka vytvorila presné pravidlá pre prijímanie detí do materskej školy. Termín prijímania žiadostí sa posunul na apríl.
Vyzdvihnúť žiadosť osobne alebo si ju stiahnuť z webu mestskej časti alebo materskej školy, dať si ju potvrdiť u detského lekára, prísť na zápis a potom už len čakať, či dostaneme miesto. Také sú postupy pri zapisovaní dieťaťa do materskej školy. Termín prijímania žiadostí sa blíži a spolu s ním sa hromadia aj otázky, podnety, no aj sťažnosti rodičov, ktorí chcú dieťa do materskej školy dostať.
Dúbravku totiž už roky trápi nedostatok miest v materských školách. Vedenie mestskej časti spolu s Rodinným centrom Macko zorganizovalo preto posedenie s otázkami a odpoveďami na tému materské školy. 
Hoci je téma horúca a pre nedostatok miest v materských školách aj problematická, debata sa niesla v príjemnej atmosfére. Za mamičkami a jedným odvážnym oteckom v ženskom dave prišli diskutovať Ľubica Szilasiová zo Školského úradu, Gabriela Strýčková, riaditeľka Materskej školy Švantnerova, Štefan Maceják vedúci oddelenia školstva a projektových činností a starosta Martin Zaťovič so svojím zástupcom Ľubošom Krajčírom za vedenie mestskej časti.
 Nový termín
Ľubica Szilasiová najskôr vysvetlila postupy a potrebné „papierovačky“ pri žiadosti o prijatie do materskej školy. Novinkou v tomto roku je termín podávania žiadostí. Posunul sa až na apríl. Dôvodom je zmena v zákone o výchove a vzdelávaní, čiže v školskom zákone.
Materské školy v Dúbravke budú žiadosti prijímať 27. a 28. apríla, vždy od 15-tej do 17-tej. 
„Zákonný zástupca musí priniesť žiadosť osobne do materskej školy a odovzdať ju riaditeľke,“ približuje Štefan Maceják. 
Okrem žiadosti je potrebné predložiť aj občiansky preukaz, potvrdenie od všeobecného lekára pre deti a dorast je súčasťou žiadosti. Ak ide o deti so špeciálnymi výchovnovzdelávacími potrebami, rodič predloží vyjadrenie príslušného zariadenia výchovného poradenstva a prevencie.
Potvrdenie o zdravotnom stave dieťaťa by malo byť aktuálne, čiže nie niekoľko mesiacov staré a lekári si za neho zvyknú účtovať 20 eur.  Toto potvrdenie nie je potvrdením o akútnom zdravotnom stave dieťaťa, ale je potvrdením toho, že dieťa netrpí žiadnou chorobou, ktorej prejavy alebo dôsledky by mohli negatívne vplývať na jeho pobyt v materskej škole, prípadne ohrozovať výchovu a vzdelávanie ostatných detí.
Deti so sebou
Školský úrad aj materské školy odporúčajú vziať pri odovzdávaní žiadostí so sebou aj dieťa, aby sa zoznámilo s prostredím a zároveň, aby s ním mohla komunikovať riaditeľka. 
„Do materskej školy patrí dieťa, ktoré je zmyslovo, telesne a duševne zdravé, nevyžaduje špecifickú zdravotnú a výchovno-vzdelávaciu starostlivosť  a malo by mať samoobslužné návyky,“ hovorí Štefan Maceják.
Dieťa teda musí byť bez plienky a cumlíka. Musí vedieť ísť na toaletu, obliecť sa, umyť ruky a jesť s lyžicou.
„Pri obliekaní samozrejme pomáhame, no dieťa by si malo vedieť nájsť medzi oblečením ostatných to svoje,“ spresnila riaditeľka Strýčková.
Do septembra by tak mali deťom cumlíky „odniesť víly“, rodičia by mali deti učiť obliekať či samostatne jesť lyžicou bez podbradníka.
Kapacita sa roky neriešila
Dúbravka má dnes desať materských škôl so 40 triedami, kapacity však nestačia.  V minulom roku neprijala mestská časť 168 detí, bývalé vedenie mestskej časti situáciu roky neriešilo.
 „V súčasnosti by sme potrebovali dve plno organizované materské školy,“ hovorí Maceják. „Mestská časť pracuje na ich skorom otvorení.“

Nová materská škola by mala vzniknúť rekonštrukciou objektu na Fedákovej. Plány otvoriť ju na jeseň tohto roku, sa však splniť nepodarí. Ide totiž o najväčší investičný projekt mestskej časti, obnova presiahne asi pol milióna. Proces výberu dodávateľa prác je tak zo zákona časovo náročný. Pri financovaní pomôže 160-tisíc eur, ktoré získala Dúbravka z ministerstva školstva na rozširovanie kapacít materských škôl, zvyšok bude musieť mestská časť pokryť zo svojho rozpočtu.
Ďalšiu materskú školu chce vytvoriť Bratislavský samosprávny kraj v priestoroch Pedagogickej a sociálnej akadémie na Bullovej.
Jasné pravidlá
„Teraz zobrali dieťa do škôlky a už vraj nie je miesto, tam zobrali mladšieho a nášho staršieho nie,“ časté sťažnosti, otázky, debaty na ihriskách. Podobné zneli aj diskusii v Rodinnom centre Macko. 
Pre nejasnosti, kritiku sa tak súčasný starosta Martin Zaťovič rozhodol urobiť pri príjímaní detí poriadok. Vytvorili sa kritéria, podľa ktorých má materská škola deti prijímať. O prijatí rozhoduje síce riaditeľka materskej školy, kritéria mestskej časti sú však odporúčacie. Vedenie chce prioritne dať priestor dúbravským deťom. Uprednostní tak tie deti, ktoré majú trvalý pobyt v Dúbravke. Zaváži tiež vek dieťaťa i súrodenec v materskej škole.
Prednostne musia materské školy podľa zákona prijímať päťročné deti a deti s odloženým začiatkom plnenia povinnej školskej dochádzky a deti s dodatočne odloženou povinnou školskou dochádzkou.
Presný počet prijatých detí bude mestská časť vedieť na konci mája, na základe zapísaných detí do prvých ročníkov základných škôl a detí s odloženou školskou dochádzkou. Po zápisoch sa vždy stretnú riaditeľky všetkých desiatich dúbravských materských škôl a vytriedia žiadosti podľa mien detí. Ak je viac žiadostí pre jedno dieťa, necháva sa len jedna žiadosť. Ak sa dieťa neprijme do najbližšej materskej školy k jeho trvalému bydlisku, riaditeľky sa snažia umiestniť dieťa čo najbližšie k bydlisku dieťaťa.
Ľubica Szilasiová tak vysvetlila, že počet prihlášok nie je pri prijímaní podstatný, rodič musí navyše ku každej zaplatiť poplatok za lekárske potvrdenie. 
Počet detí, ktoré môžu jednotlivé materské školy prijať, závisí od počtu predškolákov, ktorí v septembri nastúpia do školy.  „Stáva sa však, že občas sa musí dieťa z prvého ročníka školy vrátiť do materskej školy, lebo sa v škole ešte nedokáže adaptovať,“ dodáva Szilasiová.
Rodičia, ktorých dieťa sa do materskej školy nedostane, by mali počkať do 15. septembra, či nastúpia všetky prijaté deti.  „Môžu sa tiež priebežne zaujímať o voľné kapacity priamo v materských školách,“ dodáva vedúci oddelenia školstva.
Situácia s miestami by sa mala výrazne zlepšiť o rok, keď mestská časť otvorí nové triedy v materských školách. 	      
 Lucia Marcinátová      
Neprehliadnite:
• Dúbravka zriaďuje desať materských škôl;
• do materských škôl sa spravidla prijímajú deti od troch do šiestich rokov, výnimočne, ak je voľná kapacita, možno prijať dieťa od dvoch rokov veku;
•  odovzdávanie žiadostí s potvrdením od detského lekára bude v materských školách prebiehať 27. a 28. apríla, nezabudnúť si vziať občiansky preukaz;
• o prijatí rozhodne riaditeľka materskej školy do 31. mája;
•  rodičia neprijatých detí by mali počkať do 15. septembra, či do materských škôl nastúpia všetky prijaté deti.
•  Nové miesta a materské školy by mali začať fungovať v januári budúceho roku.

Počty predškolákov v jednotlivých materských školách 
Bazovského		28	
Cabanova		35	
Damborského		35	
Galbavého		24	
Ožvoldíkova		34	
Nejedlého		30	
Pri kríži			27	
Sekurisova		38	
Švantnerova		30	
Ušiakova		35	
spolu		            316	
Počítačové kurzy sa už začali
Počas marca sa začal prvý z počítačových kurzov pre dúbravských seniorov v tomto jarnom období. Išlo o kurz začiatočníkov.
V apríli pokračujú kurzy pre pokročilých, jeden je naplánovaný na tri dni - 5., 6. a 7. apríl a druhý na 26., 27. a 28. apríl, v máji sa opäť pokračuje kurzom pre začiatočníkov -  24., 25., 26. máj.
Počítačovo-internetové kurzy prebiehajú vo vybavenej počítačovej učebni na Základnej škole Pri kríži vždy v popoludňajších hodinách. Tento rok kurky podporila aj firma SWAN.
Počítače a internet sú pre seniorov k dispozícii aj v štyroch denných centrách, v rámci modernizácie sme zaviedli internet aj do miestnej knižnice na Sekurisovej, kde je počítač pre všetkých čitateľov zadarmo.
Už tretí rok kurzy organizuje Rada seniorov v mestskej časti pod záštitou starostu Dúbravky Martina Zaťoviča. Pre všetkých seniorov – Dúbravčanov sú zadarmo.
Informácie  a prihlášky na kurzy:
Zuzana Marková, Rada seniorov,    Po - Str od 10.00 do 12.00 hod, telefón: 02/69202550, radaseniorov@gmail.com.     
(lum)
Gratulovali sme jubilatom
Takmer 150 jubilantov sa zúčastnilo na posedení, ktoré organizovala mestská časť Dúbravka v červenej sále domu kultúry. Seniorov pozdravil starosta Dúbravky Martin Zaťovič. Po programe, ktorý zabezpečil spevácky súbor Dúbravanka, čakalo na jubilantov občerstvenie a pohárik vína.	
Foto: Ľubo Navrátil
Červený kríž opäť začína pracovať
V Dúbravke úspešne pracoval jediný Miestny spolok Červeného kríža pod vedením Magdalény Chomovej. Žiaľ, náhlym odchodom pani predsedníčky sa organizácia dostala do útlmu. Ciele a náplň Červeného kríža sú však aj dnes aktuálne.
Vo štvrtok 17. marca sa preto v priestoroch miestneho úradu stretol po prvýkrát novoutvorený miestny spolok Slovenského Červeného kríža v Dúbravke. Jeho činnosť bola obnovená z iniciatívy Evy Považanovej, dlhoročnej predsedníčky Územného spolku SČK v meste a podpredsedníčky Miestneho spolku Dúbravky Želmíry Bánovskej, ktorá sa ujala i vyhodnotenia činnosti od roku 1972.  Po prečítaní správy si členská schôdza vypočula návrhovú komisiu, ktorá predstavila navrhnutých nových členov výboru, ktorí boli bez pripomienok schválení. Novou predsedníčkou miestneho spolku sa stala Eva Tomanová-Sklenár.                                                                                                       
(ks)
Známe mená, zvučný program aj koncert
Škoda, že Kostol sv. Kozmu a Damiána v starej Dúbravke nie je väčší. Aby si viac ľudí mohlo v pohodlí vychutnať umelecký zážitok, ktorý Dúbravčanom ponúkol Veľkonočný koncert. Po vydarenom Vianočno-novoročnom koncerte ho v tomto chráme zorganizovala Mestská časť Bratislava- Dúbravka a Rada seniorov v Dúbravke, v spolupráci so Základnou umeleckou školou Eugena Suchoňa a miestnou katolíckou a evanjelickou cirkvou. 
Koncert otvorili tóny organu Jany Ružovičovej. Hlavným lákadlom bol tento rok spev, a to hneď dvoch veľkých hlasov – operných spevákov Martina Babjaka (vľavo), ktorý prijal pozvanie, a Petra Oswalda (vpravo). 
Program výborne dotvorili rôzne generácie, deti zo Základnej umeleckej školy Eugena Suchoňa, dospelí speváci z Evanjelického zborového spevokolu či seniori z Lamačsko-dúbravského chrámového zboru. Koncert bol tak miestom stretnutí, jedinečného kultúrneho zážitku, spojením generácií, no aj priestorom pre predsviatočné zamyslenie. Pre kresťanov je Veľká noc najvýznamnejším sviatkom, pre všetkých je to však obdobie vítania jari.
Starosta Martin Zaťovič preto všetkým poprial, aby sa medzi ľuďmi, doma či v práci, i medzi nami všetkými v Dúbravke na jar roztopili všetky ľady... 						
Text a foto: Lucia Marcinátová
Po Bratislave by sa mohlo chodiť vlakom
Nová zastávka vlaku má uľahčiť cestovanie Dúbravčanom, pre zámer však musia ustúpiť záhradky.
Nastúpiť na vlak neďaleko Agátovej ulice a odviesť sa z Dúbravky smer centrum, alebo sa prepraviť vlakom do Ružinova či Vrakune. Nestáť v zápchach, ale cestovať hromadnou dopravou rýchlo a pohodlne. Možno sen a možno realita roku 2020. 
Aspoň také sú plány rezortu dopravy v hlavnom meste. Vystavať chce sedem nových železničných zastávok, terminálov integrovanej osobnej prepravy. Zlepšiť by sa tak mohla doprava a dostupnosť Vrakune, Ružinova, Devínskej Novej Vsi, Dúbravky, Karlovej Vsi či Kramárov.
Keďže sa výstavba zastávky a aj záchytného parkoviska dotkne nielen dopravy, ale aj záhradkárov v Dúbravke, opýtali sme sa na podrobnosti hovorcu ministerstva dopravy Martina Kóňu.

Sedem zastávok 
„Ministerstvo dopravy pripravuje projekty na zlepšenie cestovania v hlavnom meste a okolí v spolupráci s Bratislavou,“ vysvetľuje Martin Kóňa. Celkové náklady odhaduje ministerstvo na asi 60 miliónov eur, pričom by mali byť financované najmä z peňazí Európskej únie, 85 percent projektu, a cez nový Operačný program Integrovaná infraštruktúra 2014 - 2020.
Ide o sedem samostatných zastávok, ktoré majú podľa hovorcu zlepšiť dostupnosť niektorých častí Bratislavy, no aj umožniť lepší integrovaný prestup medzi železničnou dopravou a mestskou hromadnou dopravou v lokalitách Devínska Nová Ves, Lamačská brána, Patrónka, Mladá garda, Trnávka, Ružinov, Vrakuňa. 

Pri existujúcich tratiach
Terminály sa majú stavať na prevádzkovaných železničných tratiach.
Projektové zámery boli zaradené do zoznamu národných projektov.  Prvé sa budú stavať terminály Vrakuňa, Ružinov, Trnávka, a to  v rokoch 2017 – 2019. Ostatné terminály v rokoch 2017 – 2020.
„Pre terminály Devínska Nová Ves – zastávka, Mladá garda a Vrakuňa sú už vydané územné rozhodnutia,“ približuje hovorca. „Pre terminály Lamačská brána a Patrónka bolo konanie pozastavené z dôvodu preskúmavania stanovísk zúčastnených. Pre ostatné terminály v Ružinove je spracovaná dokumentácia, sú podané žiadosti o územné rozhodnutia a ich vydanie sa očakáva v najbližšom období.“
Lucia Marcinátová
Zastávka vlaku bude i v Dúbravke, pre parkovisko však musia ustúpiť záhradky
Stavebným úradom pre záchytné parkovisko a terminál je Devínska Nová Ves. Dúbravka však musí riešiť výrub stromov.
V rámci projektu budovania nových železničných zastávok terminálov integrovanej osobnej prepravy sa Dúbravky týka zastávka s názvom Lamačská brána. 
„Terminal a záchytné parkovisko budú situované na existujúcej železničnej trati v dotyku s plánovaným predĺžením Saratovskej ulice,“ hovorí Martin Kóňa, hovorca ministerstva dopravy.
Ako hovorca poznamenal územné konanie pre terminál bolo pozastavené. Výstavba záchytného parkoviska pri Agátovej sa totiž dotkne tunajších záhradkárov. 
Vyvlastnenie?
Pre vybudovanie parkoviska ako verejnoprospešnej stavby im hrozí vyvlastnenie. Záhradkári sa búria, pochybujú o nutnosti stavania záchytného parkoviska. 
O plánoch sa dozvedeli, až sa na jeseň minulého roku, keď začali v ich záhradkách merať stromy určené na výrub. Vzniklo to konaním investora Železníc Slovenskej republiky, ktorého zastupuje spoločnosť Reming Consult a.s., keď ešte pred výkupom potrebných pozemkov od majiteľov požiadali o výrub stromov.
Spolu so starostom Dúbravky Martinom Zaťovičom a odborníkmi z oddelenie územného rozvoja a životného prostredia sme sa preto zašli pozrieť aj na miesto plánovanej stavby. 
Stretli sme sa so skupinkou zanietených záhradkárov, ktorí sa roky starajú o pozemky, pestujú, zveľaďujú, navzájom sa už poznajú.  o záhradkármi zorganizovali stretnutie už aj projektanti z Dopravoprojektu.
Náš stavebný úrad nevedie žiadne konanie vo veci záchytného parkoviska v oblasti Dúbravčice.
Príslušným stavebným úradom pre stavbu je stavebný úrad Mestskej časti Bratislava-Devínska Nová Ves. Navrhovateľom stavby sú Železnice Slovenskej republiky.  
Stavebný úrad v Devínskej vydal už v januári tohto roku rozhodnutie o umiestnení  líniovej stavby. Voči tomuto rozhodnutiu sa však odvolali majitelia záhrad a stavebný úrad odstúpil spis na Okresný úrad. Teraz sa čaká na jeho vyjadrenie.
Stromy ustúpia parkovisku
Mestská časť Bratislava-Dúbravka ako príslušný orgán štátnej správy vo veci ochrany prírody začal verejnou vyhláškou konanie o výrube 35 stromov, ktoré by mali pre záchytné parkovisko padnúť. 
V prípade líniovej stavby sa podľa zákona pri výrube nevyžaduje ani súhlas vlastníka, prípadne nájomcu pozemku. 
Momentálne je konanie zastavené. Po nadobudnutí právoplatnosti si Dopravoprojekt podá novú žiadosť a ak bude mať všetky náležitosti, výrub mu bude musieť mestská časť povoliť.
Dúbravka si vyžiadala aj doručenie vyjadrenia príslušného stavebného úradu o tom, že to je líniová stavba, aby neprišlo ku konfliktu.  Potvrdenie, že plánovaný terminál integrovanej dopravy je líniová stavba, už prišlo.
Parkovisko obchodného domu vraj nestačí
„Parkovisko je zbytočné, prázdne miesta sú pri Boroch,“ zneli sťažnosti záhradkárov. Opýtali sme sa teda ministerstva dopravy, či je stavanie záchytného parkoviska naozaj nevyhnutné.
„Parkovisko má slúžiť cestujúcej verejnosti, teda občanom, ktorí tam budú prestupovať na vlak, prípadne iný druh verejnej osobnej dopravy,“ vysvetľuje Martin Kóňa. „Môžu to byť cestujúci jednak z okolia Bratislavy, ktorí túto zástavku ako najvýhodnejšiu pri prestupe na svojej ďalšej ceste, taktiež to môžu byť obyvatelia Dúbravky, ktorí sa rozhodnú prísť na zástavku autom a pokračovať do inej časti Bratislavy vlakom.“
Na prevádzkovanie železničnej dopravy je potrebné podľa hovorcu mať infraštruktúru a dopravné prostriedky, aby systém mohol fungovať ako celok. Súčasťou infraštruktúry je okrem základnej infraštruktúry - koľaje, nástupištia, trakčné napájanie a zabezpečovacie zariadenia aj podporná infraštruktúra, ktorá vytvára podmienky na to, aby železničnú dopravu využívalo viac ľudí. Jej súčasťou je aj o parkovisko.
„V princípe na tieto účely nie je možné využívať parkovisko iného subjektu, pretože toto bolo pretože toto bolo vybudované za iným účelom. Aj keď je teraz možno prázdne, výhľadovo je určite projektované tak, aby plnilo zámery investora a slúžilo zákazníkom spomínaného obchodného centra,“ dodal hovorca.
Lucia Marcinátová
Dúbravka chystá dopravnú štúdiu, dolná časť Pod záhradami sa teraz nemení
Horná časť ulice Pod záhradami je čiastočne obojsmerná. Parkovanie na ceste tak už môže skončiť papučou.
V decembri minulého roku zvolalo vedenie Dúbravky verejnú debatu, aby doriešilo zdedený problém organizácie dopravy na ulici Pod záhradami, ktorý prisľúbil riešiť ešte bývalý starosta Ján Sandtner. 
Obyvatelia v decembri odhlasovali zmenu dopravy. Ulica Pod záhradami je tak prejazdná od Lidlu smerom hore (čiže v opačnom smere) a v smere od Žatevnej sa dá ísť len po odbočku na Pekníkovu ulicu. Dôvodom zmeny boli sťažnosti obyvateľov rodinných domov, ktorým pod oknami jazdilo priveľa áut najmä v rannej špičke, keďže ulica bola jednosmerná  - smerom od Žatevnej k Lidlu a šoféri sa tak vyhli semaforom na Saratovskej ulici. Po debate a zmene  dopravy, ku ktorej prišlo 20. februára, však sťažnosti neutíchali. 
Tentoraz sa ozývali obyvatelia dolnej časti ulice Pod záhradami pri Britskej škole, keďže táto ulica má dve časti.
Vedenie mestskej časti spolu s vedúcim oddelenia územného rozvoja životného prostredia Pavlom Gašparovičom pozvalo teda obyvateľov na stretnutie. Obyvateľov ubezpečili, že dolná časť ulice Pod záhradami sa nateraz meniť nejde. Cesta mala byť podľa návrhu celá obojsmerná, miestni sa však obávajú zvýšeného prejazdu áut ich ulicou, ktorú dopravne najmä ráno už aj tak zaťažujú rodičia voziaci deti do Britskej školy. 
„Pripravujeme dopravnú štúdiu celej Dúbravky,“ povedal vicestarosta Dúbravky Ľuboš Krajčír. Tá by mala dať odpoveď na celkové dopravné riešenie mestskej časti. V štúdii by mali zhodnotené všetky križovatky v Dúbravke a ich priepustnosť.
Nateraz dala mestská časť aspoň preveriť intervaly na semaforoch na Saratovskej ulici.
Mestská polícia v súvislosti so zmenou dopravy v hornej časti ulice Pod záhradami tiež upozorňuje šoférov na parkovanie na ceste, keďže po Pekníkovu je ulica obojsmerná, vodiči musia na ceste nechať ešte šesť metrov na prejazd, tri v každom smere.	  		
(lum)
História
Papier zniesol všetko aj za Márie Terézie
Keď uhorská kráľovná a rakúska cisárovná Mária Terézia (1740-1780) chcela vedieť, aký je ekonomický potenciál jej krajiny, požiadala župné úrady v Uhorsku, aby získali odpovede na 9 otázok o postavení poddaného ľudu. Bratislavská stolica vyslala svoje komisie, aby oslovili zemepánov a získali odpovede na anketu. Zemepán Devínskeho panstva, do ktorého patrila aj Dúbravka bol presne informovaný o účele ankety, preto komisii poslal obsiahle písomné stanovisko o vynikajúcom živote jeho poddaných.
“Blahobytní” Dúbravčania
Najstálejším zdrojom príjmov štátu bola základná časť obyvateľstva, vtedy poddaní. Mária Terézia potrebovala vedieť, prečo neplatia stanovené peniaze a majú nedobytné „reštancie“ (nedoplatky). Zriadila komisiu, ktorá stanovila 9 otázok, na ktoré mali odpovedať zemepáni. Podľa odpovedí sa mal novo stanoviť daňový základ, výmera usadlosti (oráčiny, lúky, vinice, geografické výhody či nevýhody, bonita pôdy, možnosti predaja poľnohospodárskych prebytkov). V sprievodnom prípise k odpovedi na spomenutých 9 otázok Pálfi hovorí, že sedliakom na jeho panstvách je dobre, majú krásne sedliacke domy, muži a ženy sa tak pekne obliekajú, že to presahuje úroveň ich stavu. Ak je niekto kvôli previneniu vyhnaný z panstva, hoci si môže všetok majetok vziať so sebou, odchádza s plačom a keď môže, rád sa vráti, lebo nikto nechce meniť bydlisko. 

Všetkého je hojnosť
Pozrime sa bližšie na príčiny tohto blahobytu v Dúbravke. Podnebie je zdravé, lebo tu fúka svieži vietor. Na pasienkoch a v lesoch je zabezpečené pohodlné a bez ná- kladných studní napájanie dobytka zdravou a vždy čerstvou vodou. Okrem chytania rýb majú výhodu chytania jedlých zelených žiab, ktoré predávajú za výhodné ceny špe-
ciálnym kupcom do Viedne. Z brezového a lieskového dreva robia a predávajú obruče na sudy. V borovicových porastoch je dosť plodov i dreva na predaj do Bratislavy. Aj prútia na oplotenie záhrad a viníc je dostatok. Vinice sú rozsiahle a dávajú kvalitné víno, ktorého urna (60 litrov) v obci stojí 3 zlaté (hodnota kravy) a viac. Ľudia majú rozsiahle klčoviská (krčace), z ktorých platia len panstvu deviatok z úrody. Ovocie zo záhrad zasa výhodne predávajú do Bratislavy. Obyvatelia sa síce sťažujú na panskú divú zver, že im ničí úrodu na poliach a záhradách, avšak netreba to brať veľmi vážne, lebo každý môže zver zahnať, veď prútie na ohrady je zadarmo a konečne poddaní sa sami odškodňujú tým, že pytlačia. Stavajú si veľké, priestranné domy, ktoré pri požiari zhoria a tak utrpia väčšiu škodu. Skoro každý sedliak si drží sluhu, draho ho platí a vydržuje. Dokonca považuje za nedôstojné ísť do roboty (na panské), ale ak nemá deti, najme si za seba robotára. Sedliacke ženy považujú za protiviace sa ich fyzickým schopnostiam pracovať v žatve na poli, ale skôr si najmú žencov za peniaze a výžinok. Sedliak sa považuje za nesúceho mlátiť, ale najme si mlatcov, pričom ich draho platí a živí. 

Do výhod zarátal aj vzduch
Zemepán Pálfi sa výpočtom výhod snažil dosiahnuť čím lepšie zatriedenie jeho obce a určenie čím menšieho rozsahu daňovej jednotky, z ktorej mu patrili roboty, dávky a služby. Preto za výhodu uvádzal aj zdravý vzduch, čerstvú vodu, že jeho poddaní sú zruční a sami si dokážu urobiť rôzne remeselnícke práce (drevené náradie ako lopaty, vidly, hrable, kolesá, ručné vozíky, sudy...), ba dokonca aj to, že vedia chytať jedlé žaby, ktoré v čase pôstu (február až apríl) majú vysokú cenu.
Účel bol jasný - prideliť čo najmenšiu výmeru oráčin, lúk a vinohradov na daňovú jednotku. Viac daňových jednotiek znamenalo vyšší prílev peňazí do štátnej pokladne. To bola ťarcha „len“ na poddaných, nie na zemepána. Jeho sa to netýkalo? Ba týkalo, veď preto bol tak iniciatívny vo vykreslení blahobytu jeho poddaných. Od každej daňovej jednotky mal nárok na robotnú povinnosť, dávky a dary.. Keďže chotár sa nezväčšil (klčoviská sa nepočítali za dôvod na zvýšenie robotovania, odvádzania deviatku z úrody, peňažné a naturálne dary), bola táto anketa príležitosťou „prilepšiť si“. 

Daň napokon stanovil urbár
Komisári zosumarizovali anketu a výsledok predložili zhromaždeniu župnej šľachty (kongregácii), ktorá ako orgán štátnej správy predložila panovníčke návrh na vymedzenie daňovej jednotky (rozsah oráčin, lúk a viníc na jednu usadlosť - dom, portu) podľa bonity pôdy, klimatických a geografických podmienok. Pre Dúbravku sa potom stanovilo, že „ na jeden domový grunt, to jest dom, na dvor, na záhradu a pľac na stodolu toľko zemy sa dalo, kdežto by sa dve prešpurské merice zbožá (2x60 litrov) vysiať mohli. Ku celému sedliackemu domu na zevrubnem (vonkajšom, extraviláne) chotárskem grunte má se dáti dvacet rolí, dílú, neb zemy, do kterého každého jedného dílu dve prešpurské merice obilí vysíti se mohli. Lúky pak na osem koscúv, které v jedném roku jeden krát se kositi možú“. Takto sa rozhodlo a rozhodnutie je zapísané v „Urbari osady Dubravka, ktera gruntovnemu panovy Groff Palffy Miklošovy prinaležy“ z 10. júna 1768.
PhDr. Jozef Klačka, Historický ústav SAV
Digitalizujeme Pamätnú knihu Dúbravky J. Zelinku
Pamätnú knihu Dúbravky, spomínanú aj ako Kronika, začal na podnet vtedajšieho richtára Martina Granca a riaditeľa školy Metoda Mrkosa písať “dočasný” učiteľ Jozef Zelinka 20. novembra 1935. Ten do nej zazanamenal podľa vtedy dostupných prameňov základné poznatky o Dúbravke. V roku 1972 doplnil kroniku o udalosti pred, počas a po II. svetovej vojne učiteľ Ľudoví Matrka. Pamätná kniha sa niekoľkokrát stratila, aby sa potom znova niekde objavila. Ku mne sa dostala prostredníctvom pána M. Šimečka spolu s inými písomnosťami a starými fotografiami. Keďže od roku 2002 digitalizujem rôzne dúbravské materiály, rad prišiel aj na kroniku. V tomto seriáli budeme postupne publikovať v doslovnom prepise (miestami s  farebne odlíšenými vysvetlivkami a poznámkami)  jednotlivé kapitoly Pamätnej knihy a súčasne skenovaním vyhotovíme “faksimile” knihy, aby sa, ako píše učiteľ Zelinka, “uchovala pre budúcich”.
Pamätná kniha sa začína úvodom učiteľa Zelinku, z ktorého sa dozvedáme, že: 
Bol som poverený p. starostom obce Martinom Grancom a p. správcom školy M. Mrkosom založením tejto Pamätnej knihy. 
Nie som tunajším rodákom, ale bývam tu od 2. septembra 1934. Narodil som sa v Rozstání na Morave, študoval som v Brne. Sem som prišiel z môjho prvého pôsobiska - Jakubova u Malaciek. Mojím predstaveným je p. správca  - učiteľ Metodej Mrkos, výborný vychovávateľ a prvotriedny ľudovýchovný pracovník. Nakoľko mu práce spojené so stavbou novej budovy obecnej ľud. školy (dnes miestny úrad) nedovoľujú založiť túto knihu, podujal som sa k tomu ja. Potrebný historický materiál sme zbierali spolu. Bol najvyšší čas založiť kroniku a uchovať pre budúcich, čo sa len ešte dalo.
Jozef Zelinka
učiteľ
Popis obce
Poloha: Na mieste dnešnej Dúbravky  rozprestierali sa rozsiahle lesy. Kraj patrí do oblasti Malých Karpát, ktoré sa tuná končia horou: Devínskou Kobylou vysokou 514 m. Dúbravka leží na východnom úbočí týchto hôr. Má celkový ráz pohorskej dedinky. Starodávny kostolíček a kaplnka, ktorú lemujú lipy, dodávajú jej idylický a romantický ráz. Domy v hlavnej ulici sú stavané v akomsi poriadku, ale ostatné nie. Po prevrate vznikla celá nová ulica Pod záhradami a niekoľko víl, ktoré si postavili bohatší Bratislavčania tu v chotári dúbravskom na Gátach. Niekoľko čísel patrí do Dúbravky tiež až v blízkosti Karlovej Vsi. 
Vznik obce: Väčšina miestneho obyvateľstva je pôvodu chorvátskeho, dodnes sa v niektorých rodinách hovorí chorvátsky. 
Na chorvátsky pôvod poukazujú: rodové mená (Lučenič, Lučanič, Služanič, Kráľovič, Milošovič, Fratrič, Juračič, Ružovič atd.), miestopisné návy (Glavice, Lovrenčina drága, Krčace, Lugy, Zálugy atd.). 
Chorváti prichádzali do panských lesov ako drevorubači na sezónne práce. Bývali v drevených zruboch (muži). Neskoršie sa tu usadili i so svojimi rodinami, budovali si stálejšie príbytky z kameňa, nepálenej, neskoršie z pálenej tehly. Potrebný stavebný  materiál poskytoval 4.-horný náplav na Glavici, kde i teraz je tehálňa. 
Názov obce: Dubové lesy - “Dúbravy” pozvoľna mizeli a ustupovali vzrástajúcej osade, ktorá odtiaľ má svoje meno Dúbravka. 
Maďari nazývali obec Hidegkút a Nemci Kaltenbrun.
Ľubo Navrátil
Po kom sú pomenované dúbravské ulice
Stál kedysi na Hviezdoslavovom
Andrej Bagar
(29. 10. 1900 - 31. 7. 1966)
Herec, režisér, pedagóg a organizátor kultúrneho života.
Základnú školu vychodil v Trenčianskych Tepliciach. V rokoch 1914-1918 sa vo Viedni učil za čalúnnika, súčasne študoval na priemyslovej škole dekoračné umenie. V rokoch 1922-23 študoval na dramatickom oddelení Štátneho konzervatória v Prahe. Pracoval vo viacerých profesiách. Od roku 1927 člen činohry SND, neskôr režisér, šéfredaktor Slovenského rozhlasu, v rokoch 1945-51 umelecký riaditeľ SND a profesor VŠMU v Bratislave. Jeho výrazný typ a herecké majstrovstvo upútalo filmových režisérov už za prvej SR.
V Bratislave popri hereckej a režijnej práci založil recitačný krúžok Dynamo. Pričinil sa o založenie vysokej školy divadla, hudby, tanca, v ktorej vychoval veľa talentovaných hercov. Navštevoval divadelné súťaže v Martine, prednášal réžiu, robil rozbory predstavení. Od roku 1929 spolupracoval s rozhlasom a vytvoril v ňom rad veľkých postáv svetového repertoáru. Bol spoluzakladateľom martinského Slovenského komorného divadla. Za aktívny odpor proti fašizmu v apríli 1939 bol zatknutý a väznený. Počas SNP sa stal zakladateľom a vedúcim frontového divadla. Po druhej svetovej vojne sa stal intendantom divadiel na Slovensku a riaditeľom SND.
Pre jeho mnohostrannú činnosť v kultúre sa od roku1966 udeľuje Cena Andreja Bagara za vynikajúce herecké výkony, v Nitre je po ňom pomenované divadlo a v Dúbravke je inštalovaná jeho socha, ktorá do roku 2004 stála na Hviezdoslavovom námestí.       
 Kveta Slyšková, Ľubo Navrátil
Ako naštartovať kariéru po materskej?
Ste na materskej alebo rodičovskej dovolenke a rozmýšľate, čo po jej skončení? Pozývame vás na workshop – Úspešná mama – Ako naštartovať kariéru po materskej. Prebehne počas apríla a mája v RC Macko na Sekurisovej. Príďte sa naučiť rozpoznávať svoje talenty a jedinečné schopnosti, objaviť v sebe inšpiráciu pre nové povolanie a posilniť si sebavedomie i odvahu pre uskutočnenie svojich snov.
Evy Považanovej Kariérové poradenstvo pomáha ľuďom pri hľadaní vhodného a na mieru šitého povolania. Cieľom takto zameraného poradenstva je odhaliť skrytý potenciál človeka a uplatniť jeho talent a schopnosti v pracovnom živote.
Workshop v Rodinnom centre Macko v Dúbravke je určený pre všetky mamičky, ktoré hľadajú možnosti sebarealizácie, či už počas rodičovskej dovolenky, alebo po jej skončení. 
Rozdelený je do štyroch modulov.

Prvý modul bude venovaný vplyvu minulosti na kariérové rozhodnutia. Ľudia, ktorých sme v živote stretli, naša rodina, životné udalosti, toto všetko má vplyv na to, ako sa v súčasnosti rozhodujeme nielen v osobných otázkach, ale aj v kariérových. Vedieť, čo a ako na nás vplýva, nám umožňuje zaujať k tomu stanovisko, zmeniť staré presvedčenia či vzorce a nájsť nové, ktoré sú pre nás momentálne užitočné.
Témou druhého modulu je hľadanie talentu a kľúčových schopností. To, čo nás baví, robíme s ľahkosťou a dobre. V tejto oblasti máme potenciál vyniknúť. Okrem talentu je dôležité zostaviť si zoznam hodnôt, ktoré sú pre nás v pracovnom živote podstatné. Ak budeme žiť v súlade s našimi hodnotami, budeme žiť naplnený život.
Tretí modul bude venovaný témam vízia a cieľ. Čo skutočne chceme, aké máme alternatívy? Taktiež sa zameriame na negatívne a sabotujúce hlasy v našej hlave, ktoré vedia skomplikovať cestu k cieľu. Naučíme sa, ako s vnútorným kritikom pracovať.
Ak máme zoznam schopností, talentov a hodnôt, vieme, aký je náš cieľ, zostáva už len posledná fáza a tou je realizácia. 
Na poslednom štvrtom module sa pozrieme na to, čo potrebujeme na ceste k cieľu, čo nás môže podporiť, čo sú pre nás potenciálne prekážky, a aké konkrétne kroky je potrebné si stanoviť, aby sme sa do cieľa dostali.
Workshop bude vedený formou zážitkových cvičení. Budeme pracovať samostatne aj v skupinách. Veľký priestor budeme venovať vzájomnej diskusii, zdieľaniu zážitkov a osobným vstupom účastníčok. Sprevádzať vás budú koučka a kariérová poradkyňa Martina Kusenda a kariérová poradkyňa Alžbeta Krištienová. Veríme, že vás témy zaujali. Tešíme sa na vás v apríli a v máji. Prvý modul sa bude konať 9. apríla 2016. Budeme sa stretávať každú druhú sobotu. Na kurz sa môžete prihlásiť na webovej stránke www.martinakusenda.sk sekcia „Kurzy“ prostredníctvom prihlasovacieho formuláru, alebo napíšte mail na: martina.kusenda@gmail.com. Môžete sa prihlásiť na celý cyklus workshopu, alebo len na niektorý z modulov. Kapacita kurzu je max. 15 osôb.                                     (macko)
Miesto a čas konania - Rodinné centrum Macko, Sekurisova 12, Bratislava - Dúbravka. 
Workshop bude prebiehať  v  4 moduloch, počas 4 dní:
1. modul „Moje presvedčenia“ – 9.4.2016 od 9.00 – 11.30
2. modul „Môj skrytý potenciál“ – 23.4.2016 od 15.30 – 18.00
3. modul „Moja vízia“ – 7.5.2016 od 9.00 – 11.30
4. modul „Moja cesta“ – 21.5.2016 od 9.00 – 11.30
Zvýhodnená cena  55 EUR / celý cyklus; 15 EUR / jeden modul workshopu
Informácie k platbe
Miesto vám bude zarezervované po registrácií a zaplatení poplatku.
Do poznámky bankového príkazu uveďte, prosím, svoje meno a čísla modulov, ktorých sa  chcete zúčastniť. 
Číslo účtu IBAN
SK2811000000002618731795 
Viac info o workshope: www.martinakusenda.sk sekcia „KURZY“
Tešíme sa na vás...
Mafiáni na javisku
Mafiánske historky iste nemožno zaradiť medzi vrcholy slovenského divadelníctva, ale pikantnosť témy, neošúchaný šťavnatý jazyk plný subštandardných výrazov a napokon aj improvizačná kreativita protagonistov si svojich divákov nachádzajú viac ako desať rokov.
Nebolo tomu inak ani v dúbravskom dome kultúry. Poldruha hodinové vypredané predstavenie bolo často prerušované potleskom a na konci dokonca diváci tlieskali v stoji, čo je pre takýto typ predstavenia dosť ojedinelé.
Jednoduchá zápletka prešpikovaná drsným mafiánskym humorom prilákala hlavne mladšie publikum, ktoré si okrem minimalistického príbehu a vtipov prišlo zrejme naživo pozrieť známe tváre niekdajšieho televízneho sitkomu Mafstory, teda Petra Batthyányho, Petra Sklára, Martina Vaneka a Igora Adamca.
Keďže hra je plná improvizácie, žiadne dve predstavenia nie sú rovnaké, no nesie to so sebou aj riziko, že improvizácia nemusí vždy vyjsť.
Chvíľami sa zdalo, že práve toto hrozilo Petrovi Batthyánymu, ktorý pri vlastných monológoch mal problém zdržať sa smiechu, keď mal zostať smrteľne vážny, ale napokon to ustál. Veľmi dobrý výkon podal Peter Sklár i ďalší dvaja členovia kvarteta. Hoci hra je uvádzaná sloganom „Komédia, ktorú napísal život sám“, našťastie na nej poznať aj rukopis Karla Vosátka a najmä Viliama Klimáčka.                                                                Text a foto: Ľubo Navrátil
Knižka o futbale a hre? Bol to taký môj detský sen  
Treba väčšiu podporu športu zo strany štátu, hovorí autor Futbalového atlasu sveta  Ivan Truchlík. 

Futbalový sviatok Európy začína klopať na dvere. Už 10. júna  budeme svedkami otvorenia XV. Majstrovstiev Európy, ktoré sa budú konať po tretíkrát vo Francúzsku. Náš reprezentačný tím, ktorý sa prebojoval medzi 24 mužstiev, bude bojovať v jednej zo šiestich skupín o ďalší postup. Pre úplnosť, titul bude obhajovať Španielsko.
Kolektívna futbalová hra patrí medzi najobľúbenejšie športy.     Ktoré mužstvá postúpia zo skupín, ktoré reprezentácie budú bojovať na zelenom trávniku o cenený európsky titul? Zatiaľ  je to predmetom cibrenia taktík, analýz herných štýlov a skúmanie slabín protivníkov. 
V tejto súvislosti sme s radosťou privítali vydanie neobyčajnej futbalovej encyklopédie, ktorá je pre fanúšikov tejto najobľúbenejšej kolektívnej hry ozajstnou lahôdkou. Autor si pripravil kostru obsiahlej knihy podľa geografického kľúča a prihliada na členstvo krajín v jednotlivých futbalových federáciách a priebežne sa venuje nielen  každej z 209 členských krajín FIFA, ale aj radu ďalších, ktoré do futbalovej federácie nepatria – napríklad Vatikán, Grónsko a Kosovo.
Bratislavčan Ivan Truchlík, absolvent zahraničného obchodu Vysokej školy ekonomickej, vydal v závere minulého roku  objemnú – neobvyklú knihu v známom Ottovom nakladateľstve „Futbalový atlas sveta“.

Celý profesionálny život ste pracovali v zahraničnom obchode. Môžete nám to priblížiť?
Po kratšom pôsobení v PZO Slovart som zakotvil v ďalšom podniku zahraničného obchodu OMNIA, kde som viedol vývozný referát na skupine ložísk. Podnik som v 80. rokoch zastupoval na československom obchodnom oddelení v Paríži a do Francúzska som sa vrátil znovu v roku 1992, tentoraz ako šéf spoločnej filiálky jedenástich čs. ložiskových podnikov. Keď môj najväčší akcionár filiálku zatvoril, pokračoval som vo vlastnej malej firme ako zástupca niektorých z týchto podnikov so sídlom naďalej v Paríži, ale po niekoľkých rokoch som presídlil firmu čiastočne aj z rodinných dôvodov do Bratislavy. 

Okrem valivých ložísk ste sa venovali aj zberu a spracovávaniu údajov z oblasti futbalu. Čo vás k tomu viedlo?
K športu som mal vždy blízky vzťah, bol som aktívnym atlétom – výškarom, od študentských rokov som úzko spolupracoval so športovým oddelením redakcie Smeny, neskôr aj iných slovenských denníkov. Dlhé roky som si viedol vlastné štatistiky z futbalu a i dnes si stále dopĺňam svoju bohatú knižnicu futbalových publikácií – anglických, francúzskych, nemeckých, talianskych a samozrejme aj našich. Prvou mojou prácou v oblasti knižných publikácií bol preklad životopisu futbalovej legendy Davida Beckhama.  
  
Očakávali ste, že svoje poznatky a poznámky raz vydáte knižne?
Bol to taký skôr detský sen, naozaj som v jeho realizáciu veľmi neveril.  Budoval som si archív, dával dokopy celú informačnú bázu. Ale preto, aby ste vydali knihu, musíte získať pre túto myšlienku nakladateľstvo, čo býva náročne. Veď z ich strany ide o podnikateľský zámer, ktorého úspešnosť závisí  od viacerých faktorov. Predovšetkým to musí byť dobrý pôvodný nápad, niečo neobvyklé, čo by mohlo prilákať čitateľov a získať si ich. Vydavateľ zvažuje všetky príležitosti a riziká ktoré sú spojené s vydaním najmä obsiahlej tlačoviny. Ekonomike publikácie pomohlo iste aj to, že bola paralelne vydaná aj v Česku.

Ako je kniha štruktúrovaná?
Pri každom štáte sa najprv hodnotí vystupovanie jej reprezentácie s kompletnými výsledkami v rámci MS a kontinentálnych majstrovstiev – samozrejme aj s kvalifikačnými zápasmi a strelcami gólov. Čitateľovi sa ponúka kompletný prehľad domácich majstrov a víťazov pohárov, nasledujú profily najúspešnejších klubov a potom prichádzajú najväčšie osobnosti. Samozrejme, na prvom mieste sú hráči, ale tiež tréneri, vybraní rozhodcovia i funkcionári. Na odľahčenie je text prešpikovaný rôznymi zaujímavosťami a kuriozitami, mnohými u nás takmer neznámymi. Pri viac než stovke krajín som zostavil výber najväčších hviezd s početnými náhradníkmi, aby si tú zostavu mohol čitateľ prípadne upraviť podľa vlastného vkusu.

Uveďte nám príklad...    
Takže tu je hviezdna zostava Slovenska: Schrojf – Dobiáš, Ondruš, Popluhár, Hagara – Ľ. Moravčík, Pollák, Kuna, Hamšík – Dubovský, Adamec, tréner Vengloš. Náhradníci: Vencel, Stacho – Pivarník, Horváth, Jurkemik, Jozef Čapkovič, Škrteľ, Gogh, Buberník, Karhan, Pažický, Jokl, M. Masný, Scherer, Petráš, Sz. Németh, Vittek, tréneri:  Malatinský, Šťastný, Weiss a dnes by som tam zaradil aj Jána Kozáka. 

Je tam málo súčasných futbalistov, nie?
Verme, že v lete na MS na seba upozornia aj ďalšie nové osobnosti a dostanú sa tak do tohto elitného zoznamu. Je pravda, že aktuality prichádzajú každý deň, uzávierku knihy sme robili koncom júla 2014, možno by nebolo zlé dostať ju niekedy na internet a pravidelne aktualizovať. Alebo sa možno raz vydavateľ odhodlá k novému vydaniu.

Čím je podľa vás kniha zaujímavá pre čitateľa?
Je to ucelený prehľad o nielen súčasných i bývalých futbalových legendách a kluboch, ale prakticky všetkého významného, čo sa vo futbalovom živote každej krajiny kedy prihodilo. Preto aj narástla až na 1440 strán. Obsahuje nielen obrovský objem fotografií, z ktorých mnohé sú unikátne, obsahuje aj logá klubov a federácií,  ako aj mapy, na ktorých sú vyznačené sídla najlepších klubov.   Pri listovaní si čitateľ môže priblížiť atmosféru zápasov, ktoré sledoval buď na štadióne, či pred televíznou obrazovkou. A ak sa raz Slovensko stretne na vrcholovom podujatí s málo známou, exotickou krajinou, dozvie sa o jej futbale všetko podstatné.

Nejde o vašu prvotinu. Čo ste ešte vydali?
Spolu so športovým novinárom Michalom Zemanom sme vydali „Encyklopédiu futbalu“, ktorá prináša prehľad všetkých doterajších MS i ME vo futbale a medzinárodných súťaží na ostatných kontinentoch. Táto kniha vyšla v roku 2012 taktiež v Ottovom nakladateľstve. 

Čo tento titul ešte obsahuje?
Nechýbajú tam ani medzinárodné mládežnícke šampionáty, ženský, sálový a plážový futbal. V knihe sú uvedené aj texty z účinkovania československých, či neskôr slovenských a českých reprezentácií ako aj klubov v jednotlivých súťažiach. Sú tu aj tabuľky, výsledky a prirodzene fotografie. 

Aký je váš názor na športové dianie v slovenskom športe?
Mojím osobným názorom je, že pre zdravý rozvoj mládeže a celého obyvateľstva treba  väčšiu podporu zo strany štátu. Orientovať sa na masové športovanie a vytváranie priestorov i odborného dohľadu. Investície do športovania mladých nám nielen otvorí priestor pre lepšie podchytenie talentov, ale perspektívne ušetrí väčšie náklady na zdravotníctvo a boj proti kriminalite.

Čo si myslíte o účinkovaní našej reprezentácie vo Francúzsku?
Do záverečného turnaja sa dostali vynikajúce mužstvá a zopár takých, ktoré mali viac šťastia. Herné systémy všetkých reprezentácií sú takmer zhodné, na trávniky vybehnú určite výborne pripravení hráči. Na postup môžu teoreticky stačiť aj 2 body a preto aj taktika v skupinách bude tomu podriadená - aj keď vždy si môže zahrať pani „Náhoda“. Dôverujem však reprezentačnému trénerovi Jánovi Kozákovi, že urobí spolu so všetkými nominovanými hráčmi všetko preto, aby potešili slovenských priaznivcov. Verím, že v tomto finálnom období sa nezraní žiadny kľúčový hráč, pretože tým by sa mohol zmeniť herný štýl, na ktorý sú hráči pripravovaní. Všetko bude podľa môjho názoru na trávniku podriadené taktike neprehrať. Čiže výkony všetkých reprezentácií sú už v dnešnej dobe vyrovnané a tým výsledky čoraz viac neisté. Verím však v šťastnú hviezdu našich farieb.
Rudolf Mader-Kutsky
Na počiatku bolo divadlo. Alkana začala divadlom, dnes , dnesspája
Alkana nie je len tropická rastlina, ale aj názov pre muzikálové divadlo a umelecké školy. Za všetkým stojí Alena Kaňuková, na ktorej predstavenia jazdia mimobratislavské školy autobusmi skoro ako na zájazdy.
Možno ani nie na jeden článok do novín, ale na celú knihu. Taký je príbeh Alkany, muzikálového divadla, umeleckej školy a konzervatória a jej zakladateľky Aleny Kaňukovej.
Pri našej návšteve zaspomínala, nielen na začiatky školy, sťahovanie sa, vytváranie priestorov napríklad aj z niekdajšieho CO skladu, úspešných absolventov a žiakov na veľkých divadelných doskách, ale aj na to, aké to bolo živiť sa pred Nežnou revolúciou v roku 1989 ako slobodný umelec. 
S Alkanou začala po zmene režimu, keď si vybavila živnosť. Odvtedy s ňou žije dennodenne. Je to tak už viac než 25 rokov.

Názov vznikol hrou s písmenami
V muzikálovom svete, nielen v Bratislave, tak pôsobí už roky aj meno Alkana. Svojský a originálny názov patrí jeho zakladateľke. 
„Je to v skratke moje meno Alena Kaňuková,“ prezrádza zakladateľka a riaditeľka školy. „Mne sa páči moje meno Alena, a tak som sa pohrala s písmenkami. Písmenko E som vymenila za písmenká KA ako Kaňuková a vzniklo slovo Alkana. Až neskôr som sa dozvedela, že rovnako sa volá tropická rastlinka.“
Alkanu založila v roku 1990 s cieľom pracovať s talentovanými deťmi a rozvíjať ich talent v oblasti muzikálu, je to teda o herectve, speve a tanci.  „Realizácia tejto myšlienky sa podarila,“ pochvaľuje si Alena Kaňuková. 
Ako prvé vzniklo divadlo. „Už pred vznikom Alkany som vystupovala s deťmi, písala som pre ne piesne, rozprávky, učila ich stepovať, a hrať na javisku pred divákmi. Zmena režimu a legislatívy mi umožnila ísť vlastnou cestou,“ spomína riaditeľka. 
„Vzniklo Muzikálové divadlo Alkana a prihlásilo sa veľa detí rôzneho veku. Deti ma inšpirovali a začala som písať muzikály a píšem ich dodnes spolu s manželom, ktorý texty piesní zhudobňuje.“

Od divadla ku škole
Prvé roky, prvé vystúpenia, premiéry aj reprízy, pády, no našťastie len tie pri tréningoch, úspechy. V rokoch 1990 až 1993 mali muzikálové predstavenia Alkany u divákov veľkú podporu, veľký bol aj záujem detí. 
„Nastal čas posunúť Alkanu ďalej a výučbe muzikálu dať nový smer,“ hovorí Alena Kaňuková. „Ako vhodnú strednú školu na tento účel som zvolila gymnázium so zameraním na muzikál a od roku 1994 bolo gymnázium Alkana zaradené do siete škôl.“
Gymnázium fungovalo 17 rokov. Počas nich sa podľa riaditeľky ukázalo, že  umelecky nadaní žiaci dávajú prednosť vzdelaniu skôr na konzervatóriu než na gymnáziu a predmety ako matematika, fyzika, chémia moc “nemusia“. 
„Radšej sa učia dejiny divadla, muzikálu, hudby, tanca, spievajú, hrajú, tancujú, radi a často účinkujú v muzikáloch na veľkom javisku.“
V roku 2006 vzniklo preto konzervatórium so zameraním na muzikál, o rok neskôr Súkromná základná umelecká škola v Bratislave a v roku 2009 založila Alena Kaňuková Základnú umeleckú školu aj vo svojom rodnom Ružomberku, muzikály Alkany tak poznajú aj v iných kútoch Slovenska.
Alkanu dnes tvoria tri umelecké školy - jedna stredná škola, čiže muzikálové konzervatórium Alkana, dve základné umelecké školy - ZUŠ Alkana Bratislava a ZUŠ Alkana Ružomberok a aj Divadlo Alkana s vlastným muzikálovým repertoárom.

Talent sa nezaprie
Malé baletky v čiernych dresoch, tóny klavíra, nacvičovanie Baby jagy, čítanie scenára na chodbách. Hoci je neskôr poobede, na chodbách Alkany, na Batkovej ulici, kde má Alkana  v školskej budove samostatnú časť pre vyučovanie, trénovanie a aj vlastné divadlo, je rušno. To všetko predznamenáva, že umelecká škola i konzervatórium, nie sú klasickými školami, kde sa deň začína a končí zvukom zvončeka.
„Na našom konzervatóriu máme aj individuálny študijný program,“ hovorí riaditeľka Kaňuková. Učievame sa až do večera.
Aktuálne sa v Alkane chystajú prijímacie skúšky na konzervatórium, prebiehajú v priestoroch školy na Batkovej 31. marca a 1. apríla. Každý rok sa otvára len jedna prvá trieda s malým počtom žiakov – okolo desať – dvanásť. Keďže ide o jediné konzervatórium na Slovensku, ktoré má hlavný odbor štúdia muzikálovú tvorbu, študujú tu žiaci z celého Slovenska.  Na prijímačkách sa okrem všeobecného vzdelania skúša samozrejme spev, tanec, herectvo. 
„Stačí, že sa pozriem na dieťa, či študenta, na to, čo si na skúšky pripravili a viem odhadnúť, aký má talent a umelecké schopnosti,“ hodnotí riaditeľka po rokoch praxe. Záujem dievčat o štúdium na konzervatóriu je oveľa väčší. Chlapcov je málo, aktuálne ich je na škole len pár.

Hrajú už štvorroční 
Okrem prijímačiek na konzervatórium čakajú Alkanu zápisy do muzikálovej súkromnej základnej umeleckej školy či predstavenie s muzikálovou rozprávkou Zakliati bratia a Babaj Jaga v Dome kultúry Dúbravka. Na predstavenie cestujú tradične aj mimobratislavské základné a materské školy. 
V divadle Alkana účinkujú všetky deti škôl Alkany vo veku od 4 do 22 rokov. Najmladší žiaci od 4 do 6 rokov chodia do takzvanej muzikálovej prípravky.
„Keď píšem muzikál, vždy vymyslím pre najmenších nejakú postavu, či už víly, strašidielka, chrobáčiky, škriatkov. Na hodinách muzikálovej prípravky, sa učia pekne hovoriť, spievajú, tancujú, cvičia a hrajú sa rôzne tvorivé hry,“ približuje Kaňuková.

Muzikál? To je šou a veľké javisko
Repertoár Alkany tvorí desať autorských muzikálov, upravené ukážky zo svetových muzikálov, tanečné a hudobné predstavenia, prezentácie konzervatoristov z ich vlastnej muzikálovej tvorby, prezentácie detí ZUŠky v sérii programov Alkanovský Bublifuk  a Muzikálové radosti.  Obľúbené sú aj tematické šou programy  na veľkom javisku, v ktorých sa hrá, spieva a tancuje. 
„Všetko, čo ide na javisko pred divákov musí prejsť cez moju kontrolu. Záleží mi na tom, aby bol každý program umelecky hodnotný a výnimočný.  Ťažko povedať, ktorý muzikál má najväčší úspech. Každý z nich je osobitý a iný. Podľa diváckej návštevnosti a potlesku sa páčia všetky,“ hovorí Alena Kaňuková. „Bežne v jednom účinkuje 60 až 80 detí,  v šou programoch aj 120. Počas jedného divadelného roku, ktorý je totožný so školským rokom, hráme priemerne 25 predstavení, pričom repertoár meníme každý rok. Niekedy sa mi zdá, že napísať muzikál, je to najľahšie z tvorivého procesu. Ťažšia je priama realizácia, čiže vymyslieť a vyrobiť scénu, zrealizovať kostýmy, zabezpečiť svetlá, zvuk, mikroporty..“
Alkana dnes hráva najčastejšie vo svojej umeleckej dielni, čiže v domovskom Divadle Alkana, ktoré vybudovali v priestoroch Alkany na Batkovej 2. Kapacitu má 70 miest. Časté sú aj vystúpenie v Dome kultúry Dúbravka, kde jedno predstavenie môže vidieť 350 divákov.
Kedysi divadlo hrávalo aj v bratislavskom PKO, s muzikálmi už hosťovalo aj v divadle Nová-scéna, predstavili sa aj na pódiu v Anglicku, Rakúsku či Nemecku. 
„Objednávka“ od vnuka
Muzikál, o ktorom je Alkana, zlákal Alenu Kaňovú tým, že je trojžánrovým umením, pred ktorým podľa nej nie je úniku. „Muzikálový herec musí vedieť hrať, spievať a tancovať na rovnako výbornej úrovni vo všetkých troch žánroch. Musí byť tvorivo akčný, herecky pružný, tanečne všestranný, mať zaujímavý a výkonný hlas, pevné zdravie a obrovskú chuť vykonať nemožné.“
Bránami školy a divadla, ktoré pôsobia v Dúbravke, prešli viacerí žiaci i absolventi, ktorí dnes stoja na veľkých doskách nielen na Slovensku. Hlavné postavy na Novej scéne hráva známa herečka, absolventka Alkany Janka Lieskovská, ktorá do Alkany prišla ako osemročná a aj zmaturovala na tunajšom gymnáziu.  
V radoch slovenských hercov počujeme a vidíme aj ďalších Alkaňákov - Tomáš Horváth, Juraj Ďuriš, Petra Gažíková Lángová, Paula Staroňová, Ivana Kuksová a mnohí ďalší. Viacerí absolventi sa po skončení VŠMU vracajú ako pedagógovia, niektorí sem už vodia aj svoje deti.“
Doteraz napísala Alena Kaňová desať muzikálov, v hlave sa jej už aj rodia ďalšie. Jeden si vraj u nej objednal jej najstarší vnuk. Mal by byť o Snehulienke. „A keďže som mu to už sľúbila, uvidíme, kedy sa nový muzikál narodí,“ dodáva
Pri našom rozhovore a prehliadke Alkany sme spoznali energickú ženu. Je krásnym príklad toho, že keď človek chce, dokáže koníček a vášeň premeniť nielen na zamestnanie, ale aj celoživotné poslanie...
Lucia Marcinátová
Alkana
• vznikla  v roku 1990, dnes sídli v Dúbravke v školskej budove na Batkovej 2;	
• zakladateľka a dnes riaditeľka školy Alena Kaňuková, od jej mena je odvodený aj názov ALKANA;
• dnes tvoria Alkanu dve základné umelecké školy - ZUŠ Alkana Bratislava a ZUŠ Alkana Ružomberok a muzikálová konzervatórium Alkana. Žiaci, študenti  a pedagógovia potom spolu tvoria Divadlo Alkana s vlastným muzi-
kálovým repertoárom;
• repertoár divadla tvorí desať autorských muzikálov - Zakliati bratia a Baba Jaga, Pipi dlhá pančucha, Popoluška, Princezná Mrazonetka, Červená čiapočka, Čarodejník a strašidielka, Alkana v ríši divov, Pomáda v Alkane, Zo života hmyzu, Jarné prebudenie
• Známi absolventi a žiaci Alkany – Janka Liesková, Tomáš Horváth, Juraj Ďuriš, Patra Lángová, Paula Staroňová, Ivana Kuksová, Zuzana Šebová, Kvetka Horváthová, Lenka Vavrinčíková ...
Zóna bez peňazí bola tentoraz o knihách
Na marec Mesiac knihy nezabudli ani nadšenci z Projektu život. „Koľko stojí táto knižka? Ozaj je zadarmo?“ Bolo počuť otázky na organizátorov z Projektu Život, ktorí pripravili vôbec prvú knižnú Zónu bez peňazí v Dome kultúry Dúbravka. Odpoveďou bolo prikývnutie, úsmev i vysvetlenie, čo vlastne Zóna bez peňazí je.
V Dúbravke už Projekt Život zorganizoval niekoľko Zón bez peňazí, čiže akcií, výmenných podujatí, stretnutí, na ktorých sú všetky veci zadarmo. 
Tentoraz, bola zóna, ako už názov napovedá, o knihách, no aj CDéčkach, DVDéčkach a platniach, bol tu totiž marec Mesiac knihy. Podujatie sa snažilo dať knihám šancu na nový život, nových čitateľov. 
Priniesť sa mali knihy, ktoré už ľudia prečítali, no mohli by ešte niekoho potešiť, alebo si mohli prísť vybrať knižky na prečítanie, alebo oboje. 
Najväčší záujem bol o detské knihy, keď niečo v tejto oblasti pribudlo, za pár minút už mala knižka nového majiteľa.
Možno aj preto plánuje Projekt Život v apríli v dúbravskom kultúrnom dome Zónu bez peňazí venovanú deťom, nebude len o detských knihách, ale aj o oblečení, hračkách, pomôckach a rôznych užitočných vecičkách pre najmenších.
(lum)
Kvety a kultúra. Dúbravka si uctila ženy
Mestská časť pozvala  8. marca do Domu kultúry Dúbravka všetky ženy na hudobno-tanečný večer s Alkanou.
Začalo aj skončilo to kvetom a pomedzi to sa tancovalo na hudbu od výmyslu sveta. Taká bola oslava Medzinárodného dňa žien v našej Dúbravke.  
Mestská časť pripravila na 8. marca pre nežnejšie polovičky hudobno-tanečný program v podaní muzikálového divadla a združenej umeleckej školy Alkana, ktoré pôsobí v Dúbravke a tento rok oslavuje úspešných 25 rokov na scéne. Alkana sa predviedla v rôznych štýloch a tancoch od ľudoviek, muzikálov, po moderné či súčasné hity. Na úvod prišiel dúbravským kvetinkám zaželať aj starosta mestskej časti Martin Zaťovič. Siahol k slovám básnika Charlesa Baudelaira, ktorý o žene hovorí, že je nežnejšia ako kvet, no tvrdšia ako kameň. Kvietok odovzdal svojej mamičke, manželke Zdenke a aj riaditeľke Alkany Alene Kaňukovej. Na záver bohatého programu venoval preto každej dúbravskej žienke kvet s poďakovaním, že Dúbravku robia krajšou.
Nápad oslavovať Medzinárodný deň žien vznikol na Medzinárodnej ženskej konferencii v roku 1910 v Kodani. Odvtedy síce prešiel rôznymi zmenami, ideológiou i politickými záujmami, podstatné sú však ženy a ich pripomienka boja za rovnoprávnosť.
Mestská časť však chcela pripomenúť hodnoty a poďakovať ženám, uctila si ich kultúrou.
(lum)
Znovu sme vítali do života najmenších Dúbravčanov
V Dome kultúry Dúbravka sme počas marca vítali najmenších. O program pre deti a rodičov sa postarali deti z Materskej školy Ožvoldíkova. Za vedenie mestskej časti sa osemnástim maličkým prihovoril starosta Martin Zaťovič so svojím zástupcom Ľubošom Krajčírom. „Budeme sa snažiť, aby ste tu vy, najmenší, no aj vy rodičia, našli miesto, kde sa dá spokojne bývať i žiť.  Nech sa vám tu páči...”                                      
 Foto: Ľubo Navrátil
Ako vnímajú a vidia detí Veľkú noc? Prezradila súťaž
Predveľkonočné obdobie sa spája aj s tradíciami našich rodičov a prarodičov. O ich zachovanie i oživovanie sa snaží Miestny odbor Matice slovenskej.
V spolupráci s Oddelením školstva a projektových činností a Domom kultúry Dúbravka zorganizovali súťaž pre deti s témou Veľká noc očami detí.
Školáci výtvarne i literárne vyjadrovali, čo pre nich Veľká noc znamená, ako ju vnímajú, vidia, cítia. Súťaž sa vyhodnocovala v rámci predveľkonočného podujatia v Dome kultúry Dúbravka. Na úvod zatancoval detský folklórny súbor Klnka, premietol sa film spracovaný Dúbravskou televíziou, ktorý nazrel do veľkonočných zvykov v Dúbravke v minulosti. Moderátorka s deťmi v rozprave pospomínala staré časy a aj si spoločne zaspievali Fašiangy Turice, Veľká noc príde.
Nasledovalo vyhodnotenie prác, ktorých bolo vyše sto zo štyroch základných škôl, troch dúbravských - Nejedlého, Beňovského, Pri kríži a Základná škola Kalinčiakova z bratislavského Nového Mesta.
Kto uspel: 
Literárne práce:   1. kategória -Dominika Blašková, Táňa Balážová, Michal Michalík; 2. kategória - Sáša Dovalová, Terézia Moravčíková, Emka Ftorková
Výtvarné práce:     1. kategória - Miriam Vorčáková, Magdaléna Marková, Ema Španková; 2. kategória - Zahra Sidiky, Michaela Vaňová, Richard Zpevák                             
Lepšie ako preklínať tmu je zapáliť sviečku
Priznajme si, že často preklíname tmu – tmu, ktorou môžu byť výtlky na ceste, nefungujúca doprava, zúfalý stav zdravotníctva... a tak prežívame stres, nadávame, rozčuľujeme sa, ale počujú nás zväčša len naši blízki, naši priatelia, kolegovia. Náš bezmocný hnev zanecháva výrazné stopy na našom zdraví. No  nič sa nemení.  
Jedna z vecí, ktorá nám dvíhajú adrenalín alebo strpčuje život, je doprava.  Každé ráno počúvame o kolónach a upchatých komunikáciách a zdá sa, že čoskoro to môže byť ešte horšie, keďže naše hlavné mesto plánuje opraviť 29 úsekov komunikácií v celkovej dĺžke 37 kilometrov, a to nie postupne, ale všetky úseky odrazu. Logicky a racionálne uvažujúci Bratislavčania by mali zmeniť svoje zvyky a rozhodnúť sa využívať mestskú verejnú dopravu. 
Bolo by menej dopravných zápch, menej nehôd, pomohlo by to životnému prostrediu, a keďže by nám to malo ušetriť stres, tak by to malo výrazne prospieť aj nášmu zdraviu.  Prečo tieto očividné fakty ignorujeme? 
Ak musíme aspoň raz, často i dva razy prestupovať,  tak u tých, čo majú auto, takmer vždy preváži pohodlie. A ak zistíme, že na cestovný poriadok sa nemôžeme spoľahnúť a spojenie, ktoré sme si starostlivo vyhľadali na stránke IMHD, nestihneme pre meškanie prvého spoja (napr. mešká osemdesiattrojka, niekedy z nevysvetliteľných príčin) a prešľapujeme potom na zastávke aj desať minút, tak auto víťazí na celej čiare. 
A čo tí, ktorí auto nemajú? Tí chudobnejší, starší, študenti? 
Ak bývate v Dúbravke, nedostanete sa bez prestupovania na žiadne dôležité miesto – na hlavnú ani na autobusovú stanicu. Nedostanete sa do nového SND, a ak náhodou pracujete v Ružinove, tak  máte smolu. Z Dúbravky tam nechodí nič.  A ak ste chorý a potrebujete sa dostať do nemocnice na Kramároch? Vezmete si taxík? 
Je smutné konštatovať, že hoci je riešenie také jednoduché, zdá sa, že chýba akákoľvek ochota niečo zmeniť zo strany našej dúbravskej samosprávy či dopravného podniku. Stačilo by napríklad predĺžiť trasu električky č. 9, aby z Ružinova chodila až do Dúbravky; alebo obnoviť trasu električky č. 1, ktorá spájala Dúbravku s hlavnou stanicou, či autobus č. 22, ktorý chodieval nie tak dávno na Kramáre a zmeniť trasu autobusu č. 84, ktorý nahradil č. 34, a nechodí už po Šancovej, ale v podstate kopíruje trasu č. 83 – čo nedáva zmysel.
Vážený pán starosta, nechceli by ste zapáliť aspoň malú sviečku?
Obyvateľka Dúbravky
Naša Alma
V nedeľu na prechádzke v Dúbravke sme zažili šok, zmizla naša Alma!
Tak sme ju volali u nás doma, nemecký ovčiak-sučka. Jej koterec je od piatka 11. marca prázdny.
Ako sme zistili od strážnej služby, stratila sa v piatok cez deň, zo stráženého areálu a zavretého koterca!
Mali sme ju radi, počas voľných dní a nedieľ sme ju kŕmili kuracími kosťami a kožkou z mangalice od obeda, potom výlet okolo ihriska...
Žiaľ už jej niet, možno ušla, o čom všetci pochybujú, skôr to druhé... krádež! Škoda, no aj taký je život...
Lukáš a Boris Trandžík, šokovaní Dúbravčania
Klobásový festival
Dúbravské noviny, Rytiersky rád strážcov klobásového etalónu a Gazdovský trhpozývajú 2-3-členné družstvá na súťaž vo výrobe domácich klobás do Dúbravky k AB Restaurantu na 30. apríla (sobota) na 9. hodinu. Organizátor zabezpečí elektrický mlynček a na objednávku aj črevá či mäso. Volajte na: 0918 422 806mailujte na:navratil@dubravka.skPodrobnejšie informácieuverejníme na stránke www.dubravka.sk,

Dúbravské rozprávky
Puding a Jozefov raťafák
Dni sa postupne predlžovali, a tak sa náš kocúrik Puding v jedno marcové popoludnie vybral na výlet až úplne vysoko, nad starú Dúbravku. 
Čože bude za kopcom?
Skaly? Les? Potok? Či dom?
Nikdy som tam nebol ešte,
čo ma stretne dnes na ceste?
Zvedavý som veru hej,
čo je na strane druhej?

Veselo si vyspevoval Puding, keď kráčal prudko do kopca. A len čo sa vyškriabal až na samý vrch, od prekvapenia, či skôr od toho, aký bol ten kopec strmý, sotva dych polapil: „Uch, och, stálo to za to. Fuh, uh, takýto výhľad na celú Dúbravku... Aha, ujha, tamto je dom pani Ružovej, Félixova škola... Ale akí sú všetci maličkí, kto ich tak pozmenšoval?“
Zmenšený je celý svet,
či to dobre nevidieť?
Už sa nikdy vrátiť nedá,
to je koniec, to je beda.

Kocúrik sa prudko otočil za hlasom, ktorý ako zaklínadlo odriekal tieto čudné slová. Na pníku zbadal malé sivé čudo s dlhočizným nosom: „Ahoj čudo. Ja som Puding. Čo to vravíš o zmenšení sveta? Čo sa to stalo?“
„Ja nie som nijaké čudo. Ja som plch Jozef. A prosím pekne, o tom zmenšení sveta je to číro čistá pravda.“
Puding sa na plcha Jozefa lepšie zadíval a zazdalo sa mu, akoby sa mu po jeho slovách nos ešte trošku zväčšil. „Myslíš to vážne, milý Jozef? To už sa nemôžem nikdy vrátiť dolu do Dúbravky?“ zavzlykal kocúrik.
Plch Jozef sa narovnal a vážnym hlasom zahromžil:
Cesty späť už niet,
zmenšil sa ti svet,
preto teraz do súmraku, 
musíš spraviť kašu dáku,
potom pratať tuto hore,
nech je čisto v mojej nore.
Vyper, umy, vysyp, uši,
potom sa svet zväčšiť musí.

„Počuj Jozef, mne sa to nejako nezdá... Jediné, čo jasne vidím, je tvoj nos, ktorý je stále väčší. A ak si dobre pamätám, Pani Ružová mi hovorila, že ak si budem vymýšľať, tak mi nos narastie...“
Nešťastný plch Jozef sa načisto zahanbil, až namiesto sivého kožúška ostal celý červený. Ako kocúrikovi rozpovedal, so svojim vymýšľaním si nevie rady: „Vieš Puding, ono to nejako ide samé. Ja ani nechcem a rozprávam od buka do buka... Jednoducho si vymýšľam, ani neviem prečo. Potom som už zo všetkých klamstiev popletený. Je mi to ľúto, ale už to nejde vrátiť späť.“
„Akoby nešlo. Pozri, tvoj raťafák sa odrazu zmenšil!“ zaradoval sa Puding.
„Tak počkaj, poviem ti teda pravdu, že tvoj svet sa vôbec nezmenšil. Dúbravku vidíš preto takú maličkú, lebo si od nej ďaleko. Keď sa vrátiš späť, všetko bude ako predtým!... Juchúúúú, fungujete to, keď hovorím pravdu, nos je menší. Hurá!!!“
A tak sedeli Puding s plchom Jozefom na pníku dovtedy, kým Jozef nevysvetlil všetky svoje klamstvá. Už sa stmievalo, keď sa jeho nos konečne dostal do normálnej veľkosti. 
Klamať a vymýšľať nestojí za to,
lepšie si kamošov udržím pravdou.

Zaradoval sa Jozef a rýchlo utekal za ostatnými plchmi do lesa. Puding nelenil a i keď nestihol preskúmať druhú stranu kopca, tiež sa rozbehol dolu briežkom, aby našiel po svetle cestu domov. To bolo veselosti, keď sa Puding vrátil živý a zdravý domov. Už si oňho Pani Ružová robila starosti. Pri  večeri rozpovedal príbeh o Jozefovom raťafáku. 
A čo vy, deti, aj vám sa niekedy stane, že si trošku vymýšľate? Tak si rýchlo spomeňte na plcha Jozefa a nebojte sa priznať pravdu. Z nosa vám predsa nikto neodhryzne.		      
Zuzana Tkáčiková
Zo starého nové alebo pre naše kvetinky
Starší, nezaujímavý či zabudnutý. Takýto kvetináč sa isto nájde v každej domácnosti, záhradke či na balkóne. Dnes poradíme, ako si z jedného takého urobiť štýlový originálny kvetináč, prípadne i celú sériu kvetináčov. Príprava na jarné presádzanie kvetov sa tak zmení na kreatívne tvorenie.  Môžete si vytvoriť kvetináč presne podľa vášho vkusu, farieb domácnosti či ako originálny darček.
Budeme potrebovať: starý kvetináč, sadrové obväzy (dostať v zdravotníckych potrebách), nožnice, misku s vodou.
Sadrové obväzy si nastriháme na menšie pásy. Každý pás namočíme do vody, a obalíme kvetináč, vytvarujeme. Sadra sa pekne rozmaže po povrchu. Pásy prikladáme tak, aby nevznikali medzery. Takto obalíme celý kvetináč.
Nakoniec mokrými rukami uhladíme povrch, aby zanikla štruktúra obväzu. Necháme vysušiť
Takto pripravený kvetináč si môžeme dozdobiť rôznymi gombíkmi, prírodninami,  tušom, kúskami látky alebo obľúbenou servítkovou technikou.
TIP: Ako základ môžeme použiť aj plechovicu alebo umelohmotný kvetináč. Prerobiť sa dajú aj staré vázy alebo iné nádoby.
Takýto kvetináč slúži ako vrchný obalový kvetináč.
Katarína Vaľovská
Jarný výlet: Pešo i s kočíkom za hranice
Prišla jar a počasie už láka aj na bicykel. Po zime treba začať možno niečím nenáročným, napríklad výletom do Schloss Hofu.
Náročnosť:  nízka vhodná aj pre deti

Zámok ako z rozprávky
Možno ste aj vy rodičia malých detí, ktoré by sa radi bicyklovali, ale na nejaké veľké cyklotúry ešte nemajú dosť síl. Nájsť pre ne bezpečnú cestu, kde by si mohli trénovať svoje cyklistické schopnosti, je v Dúbravke niekedy ťažké. 
Preto, ak máte možnosť, skúste sa vypraviť do susednej Devínskej Novej Vsi. Vďaka Cyklomostu slobody sa aj s kočíkom, menšími deťmi alebo seniormi za chvíľu dostanete za hranice nielen nášho mesta, ale aj štátu.  
Čo by kameňom dohodil (vo vzdialenosti asi 2,5 kilometra) sa nachádza krásny zámok Schloss Hof, s ešte krajším areálom, záhradami a množstvom aktivít pre deti.

Na bicykel!
My sme si pre náš minivýlet vybrali bicykle. Auto sme nechali na parkovisku neďaleko mosta a čoskoro sme sa už kochali pohľadom na pomaly plynúcu rieku Moravu a okolité lužné lesy z impozantného najvyššieho miesta na moste. 
Potom prišiel krátky zjazd z mosta a už sa napájame na cyklistický asfaltový chodník, ktorý nás po malom boji s fúkajúcim vetrom privedie až k Moravskej bráne zámku Schloss Hof. 
Táto umožňuje vstup do zámku v letnej sezóne, počas víkendov a štátnych sviatkov (AT, SK). 
Ak je zatvorená, pokračujeme ďalej a obchádzame areál z pravej strany, po málo frekventovanej asfaltovej ceste. Vedie nás okolo hospodárskeho areálu zámku, a deti sa už môžu potešiť z pohľadu na kone a ťavy, áno aj ťavy, to nie je vtip, ktoré sa na lúkach pasú. Štrková cestička do kopca cez les potrápi nášho najmladšieho cyklovýletníka, ale odmenou sú poníky v ohrade pred hlavným vchodom do zámku a krásne jazierko so žabami. 

Zámok, záhrady, expozície
Kto sa nechystá na návštevu zámku, môže pokračovať ďalej po cyklistickom chodníku Marchfeldského kánala s celkovou dĺžkou 60 kilometrov, ktorý vás dovedie až do Viedne. 
Tí ostatní môžu hlavnou bránou vstúpiť do areálu zámku, kde sa okrem expozície dajú pozrieť aj nádherne udržiavané záhrady. Bicykel je však potrebné nechať pred bránami zámku, kde sú aj cyklostojany.
Zámok Schloss Hof bol postavený koncom roku 1720 ako vidiecke a lovecké sídlo princa Eugena Savoyského, na základe návrhu architekta Johanna Lucasa von Hildebrandt. 
Neskôr získala zámok cisárovná Mária Terézia, ktorá tu so svojou rodinou trávila veľa času. Keďže bol zámok primalý pre doprevádzajúce služobníctvo dvora, dala pristavať ďalšie poschodie, ako to môžeme vidieť aj dnes. 
V ďalších rokoch zámok slúžil najmä pre potreby cisárskej armády, po zániku Rakúsko-Uhorska ho využívala rakúska armáda, neskôr nemecký Wehrmacht a po druhej svetovej vojne Červená armáda. 
Vzhľadom k spôsobu využívania bol zámok veľmi poškodený a zanedbaný, až do roku 2002, kedy vznikla iniciatíva na jeho obnovu. Od roku 2005 je vo svojej vynovenej podobe prístupný verejnosti a hostí mnohé kultúrne podujatia.

Malí návštevníci
Pre rodiny s deťmi je tu statok so zvieratkami, ihrisko, ale aj dvorček, do ktorého deti môžu vstúpiť a kozy či ovečky si zblízka pozrieť a pohladkať. Krásne zákutia v úžitkovej záhrade lákajú na posedenie, prípadne využijete ponuku miestnej reštaurácie alebo kaviarne. 
Napriek všetkému, čo zámok ponúka, vstupné pre našinca nie je zanedbateľné – preto poteší 20 % zľava počas slovenských štátnych sviatkov, kedy sú aj častejšie prehliadky v slovenskom jazyku. Zvážiť sa dá aj celoročná vstupenka. Webová stránka zámku www.schlosshof.at poskytne všetky informácie aj v slovenskom jazyku.
Na cestu späť sa vydávame rovnakým smerom, po prejdení mosta si ešte pozrieme expozíciu o železnej opone, kde deti opäť poteší malé ihrisko. Kto má chuť a čas, môže sa staviť ešte aj v jednom z bufetov alebo navštíviť lanovú dráhu, či pokračovať v prechádzke po Devínskej Novej Vsi.
Gabriela Brejková
Dúbravka cup na Moravu do Hodonína  
V športovej hale FTVŠ UK Lanfranconi sa uskutočnil prvý ročník halového futbalového turnaja mladších žiakov (U13) Dúbravka cup.  Turnaj je voľným pokračovaním predchádzajúcich štyroch ročníkov, ktoré sa konali pod názvom O pohár Dúbravskej televízie. Spolu ho organizovali MČ Dúbravka a FKP Dúbravka pod záštitou starostu Martina Zaťoviča.        
Osem účastníkov bolo rozdelených do dvoch skupín, kde hral každý s každým. Dvaja najlepší postúpili do semifinále a víťazi týchto stretnutí sa stretli vo finále, neúspešní o tretie miesto. O umiestnenie na 5. - 8. mieste sa tentoraz na rozdiel od predchádzajúcich rokov nehralo. Suverénnym víťazom turnaja sa stalo družstvo spoza Moravy FK Hodonín. Turnaja sa zúčastnili tri družstvá z Dúbravky. Hosťom podujatia bol bývalý futbalový slovenský reprezentant Štefan Maixner.     
                                                                                                                               
● VÝSLEDKY – A skupina: FK Hodonín – FK Dúbravka 5:0, FK Devínska Nová Ves – FKP Dúbravka B 1:0, Hodonín – Devínska Nová Ves 3:2, FK Dúbravka – FKP B 0:1, Devínska Nová Ves – FK Dúbravka 1:2, Hodonín - FKP Dúbravka B 8:0. Poradie v skupine: 1.FK Hodonín 9 ((16:2), 2.FK Devínska Nová Ves 3 (4:5), 3.FK Dúbravka 3 (2:7), 4.FKP Dúbravka B 8 (1:9).                                                                                                                       
B skupina: FKP Dúbravka A – FK Lamač 2:0, Slovan Ivanka pri Dunaji – ŠK Hargašova Záhorská Bystrica 5:1, FKP Dúbravka A – Záhorská Bystrica 2:0, Ivanka pri Dunaji – Lamač 4:2, FKP Dúbravka A – Ivanka pri Dunaji 2:0, Záhorská Bystrica – Lamač 1:0. Poradie v skupine: 1.FKP Dúbravka A 9 (6:0), 2.Ivanka pri Dunaji 6 (9:5), 3. ŠK Hargašova Záhorská Bystrica 3 (2:7), 4.FK Lamač 0 (2:7).                                                                       
Semifinále: Hodonín – Ivanka pri Dunaji 10:5,  FKP Dúbravka A – Devínska Nová Ves 1:1 – 0:1 na pok. kopy. 
O 3. miesto: FKP Dúbravka A - Ivanka pri Dunaji 5:0.
Finále: Hodonín – Devínska Nová Ves 5:1. Za najlepšieho hráča turnaja bol vyhlásený Sebastian Červienka (FKP Dúbravka A).
(pet)     
Chcete vyhrať zaujímavé ceny?
Budete fandiť slovenským reprezentantom na hokejových MS v Rusku, ktoré sa začnú 6. mája? A popritom vyhrať zaujímavé hokejové a športové ceny? ŠHK HOBA a redakcia Dúbravských novín pripravujú pri tejto príležitosti pre čitateľov súťaž s hokejovou tematikou.                                                                                                                                  
V májovom čísle uverejníme šesť otázok, ku ktorým budú priradené tri odpovede. Vašou úlohou bude zakrúžkovať tú správnu. Do žrebovania budú zaradení len tí súťažiaci, ktorí uhádnu všetkých šesť otázok.                                                                                                         
Hraciu kartu potom vystrihnite a pošlete do redakcie, alebo do určenej škatule, ktorá bude umiestnená na vrátnici Domu kultúry. Odpovede potom bude treba poslať do 10. mája. Výhercov súťaže uverejníme v júnom čísle. 
(pet)          
Výsledkový servis
□ HOKEJ                                                                                                                                   
● EXTRALIGA JUNIOROV (U20) – Nadstavbová skupina o 13. – 18. miesto, 9. kolo: ŠHK HOBA - HK Mládež Michalovce 4:3 sn. 10. kolo: ŠHK HOBA – HC Košice 3:2. 11. kolo: ŠHK HOBA – HC Topoľčany 1:7. 12. kolo: ŠHK HOBA – Martin. 3:8. Konečné poradie v nadstavbovej skupine: 13. MHC Martin 28, 14. HC Košice 21, 15. ŠHK HOBA 17,... 17.  HK Havrani Piešťany 1.                                                                                                                                                                                                                                                                                                   
III. časť, 1. zápas štvrťfinále play off O pohár generálneho sekretára SZĽH: P.H.K. Prešov – ŠHK HOBA 1:4. 2. zápas štvrťfinále: P.H.K. Prešov – ŠHK HOBA 3:1. 3. zápas štvrťfinále: ŠHK HOBA  - P.H.K. Prešov 2:3 sn. 4. zápas štvrťfinále: ŠHK HOBA - P.H.K. Prešov 4:7 – konečný výsledok série: 1:3, do semifinále postupil Prešov.                                         
● 1. LIGA, STARŠÍ  ŽIACI (9 ŠHT, U15) ZsZĽH – Nadstavbová časť o umiestenie, 5. kolo: HK Ružinov - ŠHK HOBA 11:3. 6. kolo: ŠHK HOBA – HC Topoľčany 0:6. 7. kolo: HK Havrani Piešťany - ŠHK HOBA 5:2.  8. kolo: ŠHK HOBA – Okanagan Tigers Viedeň (Rak.) 2:8.Priebežné poradie: 1. Okanagan HCE St. Pölten (Rak.) 17,... 5. ŠHK HOBA 2, 6. HK Trnava 2.
● 1. LIGA, STARŠÍ  ŽIACI (8. ŠHT, U14) ZsZĽH – Nadstavbová časť o umiestenie, 5. kolo: HK Ružinov - ŠHK HOBA 4:3. 6. kolo: ŠHK HOBA – HC Topoľčany 3:7. 7. kolo: HK Havrani Piešťany - ŠHK HOBA 4:11. 8. kolo: ŠHK HOBA – Okanagan Tigers Viedeň (Rak.) 14:12. Priebežné poradie: 1. Okanagan Tigers Viedeň (Rak.) 14,... 4. ŠHK HOBA 7, 6. HK Trnava 4.                                                                                                                                    
● 1. LIGA, MLADŠÍ ŽIACI (7. ŠHT, U13) ZsZĽH – Nadstavbová časť o umiestenie, 5. kolo: ŠHK HOBA – HK Ružinov 11:7. 6. kolo: HC Topoľčany - ŠHK HOBA 3:11. 7. kolo: ŠHK HOBA – HK Havrani Piešťany 4:2, 8. kolo: Okanagan Tigers Viedeň (Rak.) - ŠHK HOBA 6:4. Priebežné poradie: 1.ŠHK HOBA 12,... 6.HK Trnava 4.                                                                                                     
● 1. LIGA, MLADŠÍ ŽIACI (6. ŠHT, U12) ZsZĽH – Nadstavbová časť o umiestenie, 5. kolo: ŠHK HOBA – HK Ružinov 8:5. 6. kolo: HC Topoľčany - ŠHK HOBA 4:4. 7. kolo: ŠHK HOBA – HK Havrani Piešťany 4:4. 8. kolo: Okanagan Tigers Viedeň (Rak.) - ŠHK HOBA 5:3.                                                                                                                                              
● 2. LIGA (Pohár Jozefa Gubalu), STARŠÍ  ŽIACI (9.+8. ŠHT, U15+14) ZsZĽH - 21. kolo: HK 91 Nové Zámky – ŠHK HOBA 0:5. 22. kolo: HK Senica – ŠHK HOBA 11:3.                                             ● 2. LIGA (Pohár Jozefa Gubalu), MLADŠÍ ŽIACI (7.+6. ŠHT, U13+12) ZsZĽH – 21. kolo: HK 91 Nové Zámky – ŠHK HOBA 12:5. 22. kolo: HK Senica – ŠHK HOBA 5:5.                                                ● PRIATELSKÝ ZÁPAS: ŠHK HOBA (9 ŠHT, U15)  – ŠKP Bratislava (ženy) 10:3. 
                
□ VOLEJBAL
● 2. LIGA ŽIEN, skupina Bratislava – 15. kolo: ŠVK Pezinok - ŠŠK Bilíkova 0:3. 16. kolo: ŠŠK Bilíkova – Slovenské elektrárne Bratislava 3:1. 17. kolo: ŠK NEKO Bratislava - ŠŠK Bilíkova 2:3.                                                                                                                                 
● 1. LIGA JUNIORIEK, skupina západ –  12. kolo: 1. VK Púchov - ŠŠK Bilíkova 0:3 a 0:3. 13. kolo: ŠŠK Bilíkova – Palas VK Levice 3:0 a 3:0. 14. kolo: Volley project UKF Nitra - ŠŠK Bilíkova 0:3 a 0:3. Priebežné poradie: 1. ŠŠK Bilíkova 71, 2. COP Nitra 68, 3. Slávia UK Dráčik 64,... 10. Púchov 6.
 ● 2. LIGA JUNIORIEK, skupina Bratislava, 9. kolo: ŠŠK Bilíkova – ŠVK Pezinok 1:3. 
● M- SR MO KADETIEK, oblasť Bratislava, 14. kolo: ŠŠK Bilíkova B – VK Slávia UK Dráčik C 3:1, VK Slávia UK Dráčik A - ŠŠK Bilíkova A 2:3.                                                                
● M-SR STARŠÍCH ŽIAČOK, oblasť Bratislava - 14. kolo: ŠŠK Bilíkova B – ŠVK Pezinok B 3:0 a 3:0, ŠŠK Bilíkova A – Slávia UK Dráčik C 3:0 a 3:0, Studienka - ŠŠK Bilíkova C 3:0 a 3:0. 15. kolo: Slávia UK Dráčik A - ŠŠK Bilíkova B 3:0 a 3:0.                                
● M-SR STARŠÍCH ŽIAKOV, oblasť Bratislava, 5. kolo: VKP Bratislava A – ŠVK Bílikova 0:3.

□  FUTSAL
● 2. SLOVENSKÁ LIGA MUŽOV, región Bratislava – skupina o záchranu, 1. kolo: Katenačo Dúbravka – FT Karlova Ves 9:1. 2. kolo: FK Šport - Katenačo Dúbravka 2:6. 3. kolo: Katenačo Dúbravka – Arsenal EC (stretnutie odložili) . Priebežné poradie: 1. Katenačo Dúbravka 33,... 10. FT Karlova Ves 8.

□ BEDMINTON                                                                                                                             
● 4. LIGA ZMIEŠANÝCH DRUŽSTIEV - skupina západ, o 1. – 9. miesto, 4. kolo (Banská Bystrica): Lokomotíva Banská Bystrica A – Dúbravský bedmintonový klub 4:4, Lokomotíva Banská Bystrica B - Dúbravský bedmintonový klub 7:1, UNIZA Žilina Dúbravský bedmintonový klub 7:1. 5. kolo: Dúbravský bedmintonový klub – Filozof Bratislava B 4:4, Dúbravský bedmintonový klub – Filozof Bratislava E 4:4. Priebežné poradie: 1. Lokomotíva Banská Bystrica B 12,... 6. Dúbravský bedm. klub 3, 9. ŠK BENNI Nitra-Hôrka 0.
Titul pre Cellera a Malinovú
Dúbravský Imet squash-relax centrum a Obchodné centrum Bory Mall boli dejiskami majstrovstiev Slovenska pre rok 2016 v squashi. Na šampionáte štartovalo 32 žien a 32 mužov.
Medzi mužmi obhájil titul Miroslav Celler z HNTN Bratislava. Je to pre neho druhý triumf majstra Slovenska v kariére. Vo finále si Celler poradil s Marekom Manikom z IMET Bratislava po dramatickej päťsetovej bitke 3:2. Duel o zlato bol reprízou minuloročného súboja, v ktorom tiež prehral 5-násobný slovenský šampión Manik 2:3.
Vo Finále ženskej dvojhry vyhrala Andrea Malinová (1. SSK Bratislava) nad Luciou Eckerovou  (SC Fajn Club Bratislava) 3:0. Na turnaji chýbala obhajkyňa a s ôsmimi titulmi slovenská rekordérka Linda Hrúziková, ktorú čakajú onedlho materské povinnosti.                                                                                                       (efý)    
Stupava obhájila prvenstvo    
Tradične sa začiatkom marca koná v areáli Pekníčka hokejbalový turnaj O štít MČ Dúbravka. V tomto roku už napísal svoju ôsmu kapitolu. Turnaj organizovalo OZ Hokejbalka za finančného prispenia MČ Dúbravka. Víťazom turnaja sa stalo družstvo Lizards Stupava, ktoré obhájilo prvenstvo spred roka. 
Turnaja sa zúčastnilo šesť družstiev, ktoré organizátori rozdelili do dvoch skupín. Dve najlepšie družstvá postúpili do semifinále a odtiaľ víťazi do finále. Turnaj sa organizuje tradične pred letnou časťou hokejbalových súťaží.  Ceny pre najlepšie družstvá a jednotlivcov spolu s predsedom OZ Hokejbalka Štefanom Mlčúchom odovzdal starosta Dúbravky Martin Zaťovič.	                                                                                                                             ■ VÝSLEDKY - Skupina A: Empiria Petržalka - HBC Greenhorns 5:0, HBC Greenhorns - Lizards Stupava 0:6, Lizards Stupava - Empiria Petržalka 4:5. Konečné poradie v skupine: 1.Empiria Petržalka 6 (10:4), 2.Lizards Stupava 3 (10:5), 3.HBC Greenhorns 0 (0:11).                                                                            
Skupina B: AHK Pekníkova  -  Karlova Ves Knights 2:1, Karlova Ves Knights - Demons Bratislava 2:6, Demons Bratislava - AHK Pekníkova 1:0 sn. Konečné poradie v skupine: 1.Demons Bratislava 5 (7:2), 2.AHK Pekníkova 4 (2:2), 3.Karlova Ves Knights 0 (3:8). Semifinále: Empiria Petržalka - AHK Pekníkova 4:3, Demons Bratislava - Lizards Stupava 1:4, o 5. miesto: HBC Greenhorns - Karlova Ves Knights 0:5 (kont.), o 3. miesto: AHK Pekníkova  -  Demons Bratislava 0:2, finále: Empiria Petržalka - Lizards Stupava 2:3 sn. Individuálne ocenenia - najproduktívnejší hráč: J. Švec (Lizards Stupava) 10 bodov, najlepší strelec: J. Švec (Lizards Stupava) 7 gólov, najlepší nahrávač: M. Kollár (Empiria Petržalka) 4 asistencie, najlepší brankár: M. Vlček (Lizards Stupava).
(pej)
Futbal: Najbližšie doma s Jarovcami
V marci sa začala aj odvetná časť v nižších futbalových súťažiach dospelých. Ako sme už  informovali, Dúbravka má v tejto sezóne má iba jedno mužstvo mužov v piatej lige.	
FK Dúbravka začala súťaž výborne, keď vyhrala prvé tri stretnutia a usadili sa v tabuľke na prvom mieste. Mali na svojom konte plný počet bodov (9), ale potom do konca súťaže získali len šesť. Prezimovali tak na desiatom mieste. Odvetnú časť začali prehrou (3:6) v Miloslavove, potom doma privítali SDM Domino. Ďalšie domáce zápasy FK Dúbravka: ■ 17. kolo - 9. apríl (sobota), 16.30: FK Dúbravka – TJ Jarovce, ■ 19. kolo - 23. apríl (sobota), 17.00: FK Dúbravka – OŠK Chorvátsky Grob, 
■ 21. kolo – 7. máj (sobota), 17.00: FK Dúbravka – ŠK Čataj-FK, ■ 23. kolo – 21. máj (sobota), 17.00: FK Dúbravka – FC Petržalka akadémia,                              ■ 25. kolo – 4. jún (sobota), 17.30: FK Dúbravka – FK ŠK Danubia Hrubý Šúr. Pre tých priaznivcov, ktorí chcú povzbudiť mužstvo aj na ihriskách súperov, uvádzame ich termín:                                                                                                                                         ■ 16. kolo - 3. apríl (nedeľa), 16.30: TJ Malinovo – FK Dúbravka, ■ 18. kolo - 17. apríl (nedeľa), 17.00: ŠK Igram – FK Dúbravka, ■ 20. kolo – 30. apríl (sobota), 17.00: NMŠK 1922 Bratislava – FK Dúbravka, ■ 22. kolo – 15. máj (nedeľa), 17.00: FA Bratislava – FK Dúbravka, ■ 24. kolo - 29. máj (nedeľa), 17.00: ŠK Nová Dedinka – FK Dúbravka, ■ 26. kolo – 12. jún (nedeľa), 17.30: FKM Karlova Ves – FK Dúbravka.                                          (jop) 
Pridajte sa k Futbalovému klubu
Vzťah k športu si deti budujú už v predškolskom veku. Futbalový klub Dúbravka poskytuje zdravé vyžitie detí a upevňuje ich vzťah k športu a futbalu ako takému. Začiatkom jesennej časti ligovej súťaže som nastúpil ako tréner pre mladšiu prípravku. Väčšina detí sa s futbalom a prácou s loptou stretla možno po prvýkrát. Naše výsledky v tomto ohľade zodpovedali ich výkonom. Vraví sa, že výsledok nie je dôležitý, ale prehru deti ťažko znášajú.
Môžem však povedať, že zvýšeným tréningový nasadením deti aspoň čiastočne dobehli iné tímy a svoje úspechy potvrdili počas zimnej prípravy na rôznych turnajoch.
O pár dní nás čaká jarná časť ligy, preto chalanom držíme palce a veríme, že dobrý pocit z víťazstva bude na jar častejší ako sklamanie z prehry. Zároveň týmto pozývam rodičov a najmä deti, ktorý uvažujú nad športom, aby prišli a pridali sa do nášho kolektívu. 
Peter Bogar, tréner FK Dúbravka U9      
Maratón a turnaj seniorov   
Sobota 16. apríla bude v Dúbravke patriť stolnému tenisu. Komisia športu spolu s MČ Dúbravka organizuje po prvý raz dvanásťhodinový stolnotenisový maratón. Čo to znamená? Hovorí Štefan Maceják, vedúci oddelenia školstva, športu a projektových činnosti.     
„Od 7. do 19.  hodiny  bude k dispozícii v dome kultúry šesť stolnotenisových stolov pre širokú verejnosť z Dúbravky. Kto má chuť si zahrať, môže tak urobiť v uvedenom čase. Mestská časť zabezpečila aj rakety, ktoré sa budú záujemcom zapožičiavať. Pochopiteľne k dispozícii budú aj loptičky.“
A bude sa tam aj súťažiť. Kto? „Naša komisia spolu s Radou dôchodcov pripravila prvý ročník stolnotenisového turnaja pre seniorov Dúbravky nad 61 rokov v dvojhrách. Muži a ženy sa môžu na tento turnaj prihlásiť na emailovú adresu: radaseniosov@gmail.com do 8. apríla. Prezentácia prihlásených účastníkov bude od 9. – 9.45 h. Pre turnaj budú vyhradené dva stoly,“ povedal nám predseda komisie športu Braňo Semančík.                                      
(pej)           

DÚBRAVSKÉ NOVINY * Vychádzajú mesačne * Vydáva samospráva mestskej časti Dúbravka,  Žatevná 2, 841 02 Bratislava *  IČO: 00603406 * Mediálna komisia:  Mgr. Marcel Burkert (predseda), Vladimír Straka (podpredseda), Maroš Repík, Ing. Jana Jarošová, Miroslav Markovič, Jozef  Petrovský, Jozef Beňadik, Ing. Peter Hanulík (členovia) * Tajomník MK: Mgr. Ľubo Navrátil  * Šéfredaktorka: Mgr. Lucia Marcinátová * Inzercia a administrácia: Dúbravské noviny, Žatevná 4, tel.:  02/6920 2521,  e-mail: tlacove@dubravka.sk  *  Inzeráty posielajte na navrati@dubravka.sk * Tlač: Versus, s.r.o. * Redakcia si vyhradzuje právo krátenia, úpravy aj neuverejnenia neobjednaných príspevkov  * Nevyžiadané príspevky a podkladové materiály nevraciame  * Reg. číslo EV4115/10 * Vyšlo 30. marca 2016.